text:
Ungada here kuverenga nyaya ino mumutauro we%%?
Hongu
Kwete
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
Hongu
Kwete
1 Pakutanga+ Mwari+ akasika+ matenga nenyika.+
2 Zvino nyika yakanga isina kugadzirwa, isina chinhu, rima rakanga riri pamusoro pemvura yakadzika;+ uye simba raMwari rinoita basa raifamba-famba+ pamusoro pemvura.+
3 Mwari akatanga kuti:+ “Chiedza ngachivepo,” chiedza chikavapo.+
4 Pashure Mwari akaona kuti chiedza chakanga chakanaka, uye Mwari akaparadzanisa chiedza nerima.+
5 Mwari akabva atumidza chiedza kuti Masikati,+ asi rima akaritumidza kuti Usiku.+ Manheru akavapo nemangwanani akavapo, zuva rokutanga.
6 Mwari akabva ati: “Nzvimbo huru+ ngaivepo pakati pemvura uye mvura ngaiparadzane nemvura.”+
7 Mwari akatanga kuita nzvimbo huru, akaparadzanisa mvura inofanira kuva pasi penzvimbo yacho huru nemvura inofanira kuva pamusoro penzvimbo yacho huru.+ Uye zvakaita saizvozvo.
8 Mwari akatumidza nzvimbo yacho huru kuti Denga.+ Manheru akavapo nemangwanani akavapo, zuva rechipiri.
9 Mwari akabva ati: “Mvura iri pasi pematenga ngaiungane munzvimbo imwe uye nyika yakaoma ngaioneke.”+ Uye zvakaita saizvozvo.
10 Mwari akatumidza pasi pakaoma kuti Nyika,+ asi mvura yakaungana akaitumidza kuti Makungwa.+ Uyezve, Mwari akaona kuti zvakanga zvakanaka.+
11 Mwari akabva ati: “Nyika ngaimerese uswa, zvinomera zvinobereka mbeu,+ miti yemichero inobereka michero maererano nemarudzi ayo,+ mbeu dzayo dziri mukati mayo+ panyika.” Uye zvakaita saizvozvo.
12 Zvino nyika yakatanga kumera uswa, zvinomera zvinobereka mbeu maererano nemarudzi azvo+ nemiti inobereka michero, mbeu dzayo dziri mukati mayo maererano nemarudzi ayo.+ Mwari akaona kuti zvakanga zvakanaka.
13 Manheru akavapo nemangwanani akavapo, zuva rechitatu.
14 Mwari akabva ati: “Zvinovheneka ngazvive munzvimbo huru yematenga kuti zviparadzanise masikati nousiku;+ zvichava zviratidzo uye zvicharatidza mwaka, mazuva nemakore.+
15 Zvichava zvinovheneka munzvimbo huru yematenga kuti zvivhenekere nyika.”+ Uye zvakaita saizvozvo.
16 Mwari akatanga kuita zvinovheneka zvikuru zviviri, chinovheneka chikuru kwazvo kuti chitonge masikati nechinovheneka chiduku kuti chitonge usiku, uyewo nyeredzi.+
17 Nokudaro Mwari akazviisa munzvimbo huru yematenga kuti zvivhenekere nyika,+
18 uye kuti zvitonge masikati nousiku nokuparadzanisa chiedza nerima.+ Mwari akaona kuti zvakanga zvakanaka.+
19 Manheru akavapo nemangwanani akavapo, zuva rechina.
20 Mwari akabva ati: “Mvura ngaizare nemweya mipenyu mizhinji+ uye zvisikwa zvinobhururuka ngazvibhururuke pamusoro penyika pakatarisana nenzvimbo huru yematenga.”+
21 Mwari akatanga kusika mhuka huru dzomugungwa+ nemweya yose mipenyu inofamba-famba,+ zvikazara mumvura maererano nemarudzi azvo, nezvisikwa zvose zvine mapapiro zvinobhururuka maererano nemarudzi azvo.+ Mwari akaona kuti zvakanga zvakanaka.
22 Naizvozvo Mwari akazvikomborera, achiti: “Berekai, muwande, muzadze mvura iri mumakungwa,+ uye zvisikwa zvinobhururuka ngazviwande panyika.”
23 Manheru akavapo nemangwanani akavapo, zuva rechishanu.
24 Mwari akabva ati: “Nyika+ ngaibudise mweya mipenyu maererano nemarudzi ayo, zvipfuwo+ nezvinokambaira+ nemhuka dzomusango+ dzenyika maererano nemarudzi azvo.” Uye zvakaita saizvozvo.
25 Mwari akatanga kuita mhuka dzomusango dzenyika maererano nemarudzi adzo nezvipfuwo maererano nemarudzi azvo nezvinokambaira zvose zvenyika maererano nemarudzi azvo.+ Mwari akaona kuti zvakanga zvakanaka.
26 Mwari akabva ati: “Ngatiite+ munhu nomufananidzo wedu,+ akafanana nesu,+ uye ngavave nesimba pahove dzegungwa nepazvisikwa zvinobhururuka zvokumatenga nepazvipfuwo nenyika yose nepazvose zvinokambaira zvinofamba panyika.”+
27 Mwari akatanga kusika munhu nomufananidzo wake, akamusika nomufananidzo waMwari;+ akavasika munhurume nomunhukadzi.+
28 Uyezve, Mwari akavakomborera,+ Mwari akati kwavari: “Berekai+ muwande, muzadze nyika, muikurire,+ muve nesimba+ pahove dzegungwa nepazvisikwa zvinobhururuka zvokumatenga nepazvisikwa zvose zvipenyu zvinofamba panyika.”
29 Mwari akabva ati: “Tarirai ndakupai zvinomera zvose zvinobereka mbeu zviri panyika yose nemiti yose ine michero yemiti inobereka mbeu.+ Ngazvive zvokudya zvenyu.+
30 Mhuka dzose dzomusango dzenyika nezvisikwa zvose zvinobhururuka zvokumatenga nezvinhu zvose zvinofamba panyika zvine upenyu mazviri semweya, ndazvipa zvinomera zvose zvakasvibirira kuti zvive zvokudya zvazvo.”+ Uye zvakaita saizvozvo.
31 Pashure Mwari akaona zvinhu zvose zvaakanga aita uye, tarira! zvakanga zvakanaka kwazvo.+ Manheru akavapo nemangwanani akavapo, zuva rechitanhatu.
© 2014 Watch Tower Bible and Tract Society of Pennsylvania.
|


c: text/html

text:
User:Anotida08
Ndiriwo mumwewo wevan hu vanofarira mutauro wedu wechiVanhu. Ndinovimba kuti rubatsiro rwangu mukuwedzera ruzivo paWikipedia muchiShona uyezve kukoka vanhu kuti vawedzere ruzivo kuchabatsira vanhu vari kuZimbabwe vaone kukosha kwakaita mutauro wavo. Uyezve ndinovimba kuti kubva pano paWikipedia muchiShona, kuchaita kuwedzera kwemawebhusaiti painternet anenge ari mumutauro wedu.
Parizvino ndiri kudzidza Engineering kuYunivhesiti yeKapa saka ndichange ndichiwedzera ruzivo nekugadzira mapeji muzvidzidzozvefundoyetsimba nezvimwewo zvidzidzo zvinoita nezveengineering.

robotstxt: allowed

filter: keep


text:
Rwizi Munyati
Rwizi Munyati rwizi rwuri muZimbabwe; chimwe chikamu charwo chinonzi Rwizi Sanyati. Rwizi urwu runobva kuProvince yeMashonaland East rwuri kuMaodzanyemba kweguta reChivhu pane nhambwe inosvika 100km kubva kuHarare.
Rwizi urwu runoyerera rwakananga kuMaodzanyemba kwakadziva kuMadokero uye runotara muganhu wekuChamhembe kweMashonaland West. Munyati anoonekwa pamugwagwa unobva Kwekwe-eKadoma uye pamugwagwa weKadoma-Zhombe. Munyati ndiye anopa mvura inoshandiswa neMunyati Power Station. Rwizi Mupfure runodira muna Munyati; kubva pamadirano rwizi runenge rwonzi Sanyati.
Rwizi Sanyati runonodira muna rwizi Zambezi apo pananenge pafambwa nhambwe inokwana 500km kubva panotangira Munyati.


text:
Kusarudza Nokuchenjera Uchiri Muduku
‘Imi majaya nemiwo mhandara, rumbidzai zita raJehovha.’—PIS. 148:12, 13.
1. VaKristu vechiduku vakawanda vari kunakidzwa nokuitei?
TIRI kurarama munguva inokosha chaizvo. Hakuna kumbobvira kwava nevanhu vakawanda vari kuuya kuzonamata Jehovha sezvavari kuita mazuva ano. (Zvak. 7:9, 10) Vechiduku vakawanda vari kunakidzwa nezvavari kusangana nazvo pakubatsira vanhu kunzwisisa chokwadi cheBhaibheri chinoponesa upenyu. (Zvak. 22:17) Vamwe vechiduku vari kudzidzisa vanhu Bhaibheri, vachivabatsira kuti vave noupenyu hwakanaka. Vamwe vari kushanda nesimba kudzidza mimwe mitauro kuti vaparidze mashoko akanaka mumitauro iyoyo. (Pis. 110:3; Isa. 52:7) Chii chaungaita kuti uitewo zvizere basa iri rinonakidza?
2. Muenzaniso waTimoti unoratidza sei kuti Jehovha anoda kupa vechiduku mabasa? (Ona mufananidzo uri panotangira nyaya ino.)
2 Uchiri muduku, unogona kuita zvisarudzo zvingazokubatsira kuwana mikana yokunakidzwa mubasa raMwari. Somuenzaniso, Timoti wokuRistra akaita zvisarudzo zvakanaka izvo zvakazoita kuti apiwe basa roumishinari zvimwe ava kuda kusvitsa kana kuti achangoti pfuurei makore 20. (Mab. 16:1-3) Zvinoita sokuti pashure pemwedzi mishomanana Timoti ava mumishinari, Pauro akamutuma kuungano yeTesaronika yainge ichangotangwa kuti anosimbisa hama. Pauro ainge abva kuTesaronika nemhaka yokutambudzwa zvakanyanya kwaiitwa vaKristu. (Mab. 17:5-15; 1 VaT. 3:1, 2, 6) Unofunga kuti Timoti anofanira kunge akanzwa sei paakapiwa basa iri?
CHISARUDZO CHINONYANYA KUKOSHA
3. Chisarudzo chipi chinonyanya kukosha chaungaita muupenyu, uye ungachiita riini?
3 Paunenge uchiri muduku ndipo paunofanira kuita zvisarudzo zvinokosha. Asi chisarudzo chinopfuura zvose ndechokushumira Jehovha. Ndeipi nguva yakanyanya kunaka yokuita chisarudzo ichi? Jehovha anoti: “Yeukawo Musiki wako Mukuru mumazuva oujaya hwako.” (Mup. 12:1) Nzira yakanaka chete ‘yokuyeuka’ Jehovha ndeyokumushumira nemwoyo wose. (Dheut. 10:12) Chisarudzo chako chokushumira Mwari nemwoyo wose ndicho chinonyanya kukosha kupfuura zvose zvaungaita. Zvimwe zvose zvauchasarudza muupenyu zvine chokuita nechisarudzo ichocho.—Pis. 71:5.
4. Ndezvipi zvimwe zvisarudzo zvichakubatsira kana kukukanganisa pakushumira Mwari?
4 Ichokwadi kuti chisarudzo chako chokushumira Jehovha handicho choga chine chokuita neramangwana rako. Somuenzaniso, ungadawo kusarudza kuti uchazoroora kana kuroorwa here, kuti ndiani waungaroorana naye uye kuti uchazowana sei chokurarama nacho. Zvisarudzo izvi zvinokosha, asi zvakanaka kutanga wasarudza kushumira Jehovha nemwoyo wose. (Dheut. 30:19, 20) Nei? Nokuti zvisarudzo zvacho zvose zvinodyidzana. Zvauchasarudza panyaya yewanano uye basa zvinogona kukubatsira kana kuti kukukanganisa pakushumira Mwari. (Enzanisa naRuka 14:16-20.) Uyewo, kuda kwaunoita kushumira Mwari kuchakubatsira kusarudza panyaya yewanano uye yebasa. Saka tanga kusarudza zvinhu zvinokosha kupfuura zvimwe.—VaF. 1:10.
UCHAITEI UCHIRI MUDUKU?
5, 6. Taura muenzaniso unoratidza kuti kuita zvisarudzo zvakanaka kunogona kuita kuti uzova nemikana yakanaka yokushumira Mwari. (Onawo nyaya inoti “Zvandakasarudza Ndichiri Muduku” iri mumagazini ino.)
5 Kana wasarudza kushumira Mwari, unogona kufungisisa zvaanoda kuti uite uye kusarudza kuti uchamushumira sei. Imwe hama yokuJapan yakanyora kuti: “Pandaiva nemakore 14, ndakaenda kunoparidza nemumwe mukuru weungano uyo akaona kuti ndakanga ndisinganakidzwi noushumiri. Akandiudza zvinyoro-nyoro kuti: ‘Yuichiro enda kumba. Kana wasvika gara pasi wonyatsofunga zvawakaitirwa naJehovha.’ Ndakaita zvaakataura. Ndakatopedza mazuva ndichifungisisa uye ndichinyengetera. Zvishoma nezvishoma, ndakachinja mafungiro angu. Pasina nguva ndakanga ndava kunakidzwa nokushumira Jehovha. Ndainakidzwa nokuverenga nezvemamishinari uye ndakatanga kufunga nezvekuita zvakawanda pakushumira Mwari.”
6 Yuichiro anowedzera kuti: “Ndakatanga kuita zvisarudzo zvaizoita kuti ndikwanise kushumira Jehovha ndiri kumhiri kwemakungwa. Somuenzaniso, ndakasarudza kudzidza mutauro weChirungu. Pandakapedza chikoro, ndakasarudza kupota ndichiita basa rokudzidzisa Chirungu kuitira kuti ndikwanise kupayona. Pandainge ndava nemakore 20, ndakatanga kudzidza mutauro wechiMongolian uye ndakawana mukana wokushanyira boka revaparidzi vechiMongolian. Papera makore maviri muna 2007 ndakashanya kuMongolia. Pandakaenda kunoparidza nemamwe mapiyona ndokuona kuti vanhu vakawanda vaitsvaka chokwadi, ndakafunga zvokutamira ikoko kuti ndinobatsira. Ndakadzokera kuJapan kuti ndinogadzirira zvokutama. Ndave ndichipayona kuMongolia kubva muna April 2008. Kuno upenyu hausi nyore. Asi vanhu vari kuteerera mashoko akanaka uye ndinokwanisa kuvabatsira kuti vaswedere pedyo naJehovha. Ndinofunga kuti ndakaita chisarudzo chakanaka chaizvo muupenyu.”
7. Mumwe nomumwe anofanira kuzvisarudzirei, uye muenzaniso upi watakasiyirwa naMosesi?
7 Mumwe nomumwe anofanira kuzvisarudzira kuti achaita sei muupenyu hwake seChapupu chaJehovha. (Josh. 24:15) Hatingakusarudziri kuti woroora kana kuroorwa here uye kuti woroorana nani. Uyewo hatingakusarudziri basa raunofanira kuita. Uchasarudza basa risingadi kudzidzirwa kwenguva yakareba here? Vamwe venyu imi vaKristu vechiduku munogara kumamisha kune urombo asi vamwe munogara mumaguta akabudirira. Makasiyana chaizvo paunhu, unyanzvi, ruzivo, zvamunofarira uye zvinangwa zvenyu pakunamata. Zvichida kusiyana kwamakaita kwakangofanana nekusiyana kwainge kwakaita Mosesi nevamwe vechiduku vechiHebheru vaiva muIjipiti. Mosesi paaiva muduku aiva nemikana yose yaiwanikwa nevanhu veimba youmambo asi vamwe vaHebheru vaiva varanda. (Eks. 1:13, 14; Mab. 7:21, 22) Vairarama munguva dzinokosha chaizvo sezvauri kungoitawo. (Eks. 19:4-6) Asi mumwe nomumwe aifanira kusarudza kuti oitei muupenyu hwake. Mosesi akaita chisarudzo chakanaka.—Verenga VaHebheru 11:24-27.
8. Chii chingabatsira vechiduku vari kufunga kuita zvisarudzo muupenyu?
8 Jehovha anokubatsira kuita zvisarudzo zvakanaka uchiri muduku. Anokupa mazano anokubatsira kuita zvisarudzo muupenyu hwako. (Pis. 32:8) Uyewo, vabereki vako vechiKristu nevakuru veungano vanogona kukubatsira kuti ungashandisa sei mazano aya. (Zvir. 1:8, 9) Ngatikurukurei mazano matatu eBhaibheri anogona kukubatsira kuita zvisarudzo zvakanaka zvichakubatsira muupenyu hwako.
MAZANO MATATU EBHAIBHERI ANGAKUTUNGAMIRIRA
9. (a) Jehovha anotiremekedza sei norusununguko rwokusarudza? (b) Kutanga “kutsvaka umambo” kunoita kuti pave nemikana ipi?
9 Tanga kutsvaka Umambo hwaMwari nokururama kwake. (Verenga Mateu 6:19-21, 24-26, 31-34.) Jehovha anotiremekedza nokutipa rusununguko rwokusarudza zvatinoda. Haakuudzi kuti unofanira kupedza nguva yakareba sei uchiparidza Umambo uchiri muduku. Asi Jesu akapa zano rinobatsira rokutanga kutsvaka Umambo. Mashandisiro aunoita zano iroro achakupa mikana yokuratidza kuti unoda Mwari nevavakidzani vako uye kuti unoonga tariro youpenyu husingaperi. Paunenge uchifungisisa nyaya yewanano uye basa, funga kuti zvisarudzo zvako hazvizoiti here kuti uzvidye mwoyo nezvokurarama nazvo kana kuti zvicharatidza kuti unoshingairira Umambo hwaMwari nokururama kwake zvakadii.
10. Chii chakaita kuti Jesu afare, uye zvisarudzo zvipi zvichaita kuti ufare?
10 Wana mufaro nokushumira vamwe. (Verenga Mabasa 20:20, 21, 24, 35.) Jesu akatidzidzisa chokwadi ichi chinokosha muupenyu. Aiva munhu aifara chaizvo nokuti aiita kuda kwaBaba vake kwete kwake. Jesu aifara paaiona vanhu vachiteerera mashoko akanaka. (Ruka 10:21; Joh. 4:34) Zvichida wakatombowana mufaro unobva pakubatsira vamwe. Kana ukaita zvisarudzo zvako uchishandisa mazano akataurwa naJesu, uchafara uye Jehovha achafarawo.—Zvir. 27:11.
11. Nei Bharuki akanga asisafari, uye izano ripi raakapiwa naJehovha?
11 Mufaro wedu mukuru unobva pakushumira Jehovha. (Zvir. 16:20) Zvinoita sokuti munyori waJeremiya, Bharuki, akambokanganwa pfungwa iyi. Pane imwe nguva, akanga asingachanakidzwi nebasa raJehovha. Jehovha akamuudza kuti: “Unoramba uchizvitsvakira zvinhu zvikuru. Usaramba uchitsvaka. Nokuti tarira ndichaunza dambudziko panyama yose, . . . uye ndichakupa mweya wako sechinhu chakapambwa munzvimbo dzose dzaungaenda.” (Jer. 45:3, 5) Unofungei? Chii chaizoita kuti Bharuki afare? Aizofara nokuzvitsvakira zvinhu zvikuru here kana kuti nokupukunyuka semushumiri waMwari akatendeka paizoparadzwa Jerusarema?—Jak. 1:12.
12. Chisarudzo chipi chakaita kuti Ramiro awane mufaro muupenyu?
12 Imwe hama inonzi Ramiro yakawana mufaro pakushumira vamwe. Yakati: “Ndinobva mumhuri yevarombo inogara mune mumwe musha uri mumakomo eAndes. Saka mukoma wangu paakati aida kundibhadharira mari yokuenda kuyunivhesiti, ndainge ndawana mukana wakakura chaizvo. Asi ndainge ndichangobva kubhabhatidzwa semumwe weZvapupu zvaJehovha uye ndakumbirwa nemumwe piyona kuti tinoparidza tose mune rimwe taundi duku. Ndakaendako, ndikadzidzira kugera musoro uye ndakavhura bhabhashopu kuti ndiwane chokurarama nacho. Pataiudza vanhu kuti tinoda kudzidza navo Magwaro, vakawanda vaigamuchira nomufaro. Ndakazotanga kupinda neungano yainge ichangotangwa yemutauro unotaurwa nevanhu veko. Iye zvino ndava nemakore gumi ndiri mushumiri wenguva yakazara. Hakuna rimwe basa ringaita kuti ndifare sezvandiri kuita ndichibatsira vanhu kudzidza mashoko akanaka mururimi rwaamai.”
13. Nei zvakanyanya kunaka kushumira Jehovha uchiri muduku?
13 Nakidzwa nokushumira Jehovha uchiri muduku. (Verenga Muparidzi 12:1.) Haufaniri kufunga kuti unofanira kutanga wawana basa rakanaka kuti uzokwanisa kushumira Jehovha. Zvakanyanya kunaka kuti utange kushumira Jehovha zvizere uchiri muduku. Vechiduku vakawanda havana basa rakakura rokutarisira mhuri uye vachine utano uye vachine simba zvokuti vanokwanisa kuita mabasa akaoma. Chii chaunoda kuitira Jehovha uchiri muduku? Zvimwe unoda kuzopayona. Kana kuti unoda kuparidzira vanhu vanotaura mutauro wokune imwe nyika. Kana kuti une dzimwe nzira dzauri kufunga nadzo kushumira Jehovha zvizere uri muungano yako. Pasinei nokuti une chinangwa chipi, uchada basa rokuti uwane chokurarama nacho. Uchasarudza basa rakaita sei uye ucharidzidzira kwenguva yakareba sei?
KUSHANDISA MAZANO EBHAIBHERI KUITA ZVISARUDZO ZVAKANAKA
14. Munhu paanenge achironga ramangwana rake anofanira kungwarirei?
14 Mazano matatu eBhaibheri atakurukura anogona kukubatsira pakusarudza basa raunoda kuzoita. Vanachipangamazano vokuchikoro kwako vangaziva kuti mabasa api anowanikwa munzvimbo menyu. Kana kuti pangava nesangano rehurumende rinogona kukuudza basa rinowanika munharaunda yenyu kana kuti kwauchada kunoshumira uri. Mashoko anobva kuvanhu venyika anogona kubatsira, asi unangwarira. Vanhu vasingadi Jehovha vangaedza kuti ude zvinhu zviri munyika. (1 Joh. 2:15-17) Paunoona zvinhu zviri munyika, mwoyo wako unogona kukunyengera nyore nyore.—Verenga Zvirevo 14:15; Jer. 17:9.
15, 16. Ndiani angakutungamirira zvakanaka panyaya yokusarudza basa?
15 Kana wangoziva mabasa aunogona kuita, unenge wava kuda zano rinobatsira pakusarudza. (Zvir. 1:5) Ndiani angakubatsira kuongorora mabasa iwayo uchishandisa mazano eBhaibheri. Teerera vanhu vanoda Jehovha, vanokuda, vanonyatsokuziva uye vanonyatsoziva mamiriro ako ezvinhu. Vachakubatsira kuti uongorore zvaunokwanisa uye vavariro yako. Pamwe zvavachataura zvichakubatsira kuti uongorore zvakare zvinangwa zvako. Chokwadi une chikomborero chakakura kana vabereki vako vachida Jehovha! Uyewo vakuru vemuungano yako vanonyatsokwanisa kukutungamirira. Taurawo nemapiyona uye vatariri vanofambira. Vabvunze kuti nei vakasarudza kuita basa renguva yakazara? Vakatanga sei kupayona uye vanozviriritira sei? Makomborero api avakawana?—Zvir. 15:22.
16 Vaya vanonyatsokuziva vanogona kukupa mazano ane uchenjeri. Somuenzaniso, ngatitii uri kuda kusiyira chikoro chesekondari panzira kuti utange kupayona asi chikonzero chaicho chiri chokuti haudi kushanda nesimba kuchikoro. Munhu anokuda angaziva chiri kuita kuti ude kusiya chikoro. Saka angakubatsira kuona kuti kushingirira kuchikoro kuchakubatsira kuti usakurumidza kungorega zvinhu nokuti zvaoma. Kushingirira uku ndiko kunodiwa kana uchida kushumira Jehovha nemwoyo wose.—Pis. 141:5; Zvir. 6:6-10.
17. Tinofanira kudzivisa kuita zvisarudzo zvakaita sei?
17 Munhu wose anoshumira Jehovha achasangana nezvinhu zvinogona kumunetesa pakunamata zvomubvisa pana Jehovha. (1 VaK. 15:33; VaK. 2:8) Asi mamwe mabasa angaita kuti kunamata kwomunhu kuve pangozi zvakanyanya kupfuura mamwe. Vamwe vekwaunogara vakaita kuti ‘kutenda kwavo kuparare sengarava yaparara’ here pashure pokunge vasarudza rimwe basa? (1 Tim. 1:19) Zvinokosha kuti usaita zvisarudzo zvingazokanganisa ushamwari hwako naMwari.—Zvir. 22:3.
NAKIDZWA NOKUVA MUKRISTU WECHIDUKU
18, 19. Kana munhu achinzwa sokuti haasati ava kuda kushumira Jehovha anofanira kuitei?
18 Kana uine chido chokushumira Jehovha, shandisa mikana yaunayo uchiri mushumiri waMwari wechiduku. Ita zvisarudzo zvichaita kuti unakidzwe nokushumira Jehovha munguva ino inokosha.—Pis. 148:12, 13.
19 Asi ungaitei kana uchinzwa sokuti hausati wava kuda kushumira Jehovha? Ramba uchisimbisa kutenda kwako. Pashure pokunge muapostora Pauro ataura zvaaiedza kuita kuti akomborerwe naMwari, akanyora kuti: “Kana muine mamwe mafungiro akasiyana neaya pane chimwe chinhu, Mwari achakuratidzai mafungiro ari pamusoro apa. Zvisinei, kusvikira patasvika tichienda mberi, ngatirambei tichifamba zvakanaka nomuitiro iwoyu.” (VaF. 3:15, 16) Ramba uchifunga nezverudo rwaMwari uye zano rake rakanaka. Hakuna mumwe munhu anogona kukubatsira kuita zvisarudzo zvakanaka uchiri muduku kupfuura Jehovha.


text:
WASHINGTON—
Sangano renhabvu yepamusoro soro munyika, Premier Soccer League, PSL, rinoti rakawana rutsigiro kubva kukambani ye Delta Beverages rwemari inosvika mamiriyoni matatu nemazana matanhatu ezviuru zvemadhora.
Kushaikwa kwerutsigiro rwemari ndiko kwakapa kuti mwaka wenhabvu unonoke kutanga.
Mashoko aya ataurwa nemukuru we PSL, Va Kennedy Ndebele, pamberi pemitambo yegore rino iyo ichatanga neMugovera neSvondo.
Zvikwata zvitsva mwaka uno zvinoti Chapungu, Bantu Rovers, ZPC Kariba ne Chiredzi.
VaNdebele vanoti pari zvino zvinhu zviri kufamba zvakanaka uye vari kutarisira kuti zvinhu zvichafamba zvakanaka gore rino.
Mukombe wegore rapera wePSL wakatorwa neDynamos.
Mumitambo yekupera kwesvondo ichange yakamira saizvi:
How Mine vs Dynamos
Hwange vs Buffaloes
Caps United vs ZPC Kariba
Chapungu vs Highlanders
Chicken Inn vs Harare City
Chiredzi vs FC Platinum
Bantu Rovers vs Black Rhinos
Shabanie Mine vs Triangle.
Hurukuro naVa Kennedy Ndebele


text:
SANGANO reZimbabwe Commercial Farmers Union rinoti kurimwa kwegorosi remuchando mwaka uno kunotarisirwa kudzikira zvikuru zvichitevera kubviswa kwakaitwa rubatsiro rwezvekurimisa zvaipihwa varimi nehurumende.
VaWonder Chabikwa vanova mukuru weZCFU vakati hurumende haina kubatsira varimi mwaka uno nezvekurimisa izvo zvakonzera kuti vakawanda vatadze kudzokera muminda zvakare.
“Varimi vegorosi mwaka uno vakatarisana nematambudziko makuru ekushaya zvekurimisa sezvo hurumende yakabuda pachena kuti haisi kuzokwanisa kuvabatsira nezvekurimisa sezvinogara zvichiitika makore ose,” vakadaro.
Vanoti rimwe dambudziko riri kusanganikwa naro nevarimi vegorosi kudzimwa-dzimwa kwemagetsi. Mutevedzeri wechipiri wesangano reZimbabwe Farmers Union (ZFU), VaBerean Mukwende, vakatsinhira kuti kushayikwa kwerubatsiro kuvarimi vegorosi kuchakonzera kudzikira zvikuru kurimwa kwechirimwa ichi.
Vanoti dai hurumende yavabatsirawo nezvekurimisa izvo vanozobhadhara kana vakohwa.
Mwaka uno munyika makarimwa mahekita ari pasi pe4 000 egorosi kana zvichienzaniswa ne29 000 ayo ange akatarisirwa.
“Mugore ra2012, varimi vegorosi vakarima minda yakatandavara mahekita 3 700 zvinoreva kuti nyika ichaguma yave kushaya chirimwa ichi chinova chinodiwa zvikuru munyaya dzekubikwa kwechingwa nezvimwewo zvinhu zvakasiyana,” vakadaro VaMukwende.
Masangano aya ari kutsutsumwawo zvakare nekuda kwemutengo wegorosi wakatarwa weUS$460 patani uyo anoti wakadzikira zvikuru.
“Pasina rubatsiro pakurima gorosi hapana chinofamba, varimi havambofa vakazvikwanisa zvinoreva kuti chirimwa ichi chichaguma chave kurega kurimwa nekuti kuti murimi arime hekita imwe chete yegorosi anoda mari inokwana US$1 200 zvinova zvakaoma kuti murimi awane mari iyi,” vakadaro.
Mwaka uno, nyika yaiva yakatarisirwa kurima mahekita 29 000 egorosi.
Zvakadai, Zimbabwe inonzi inoda matani 400 000 kusvika 450 000 pagore kuti zvinodiwa kugadzirwa nechirimwa ichi zvikwanirane.
Izvi zvinoreva kuti pamwedzi woga-woga nyika inoda matani 25 000 egorosi.


text:
Bhuku Regore reZvapupu zvaJehovha ra2014
Verenga zvakaitika kuSierra Leone neGuinea, uye nakidzwa nezvakaitika pasi rose zvinokurudzira.
Rugwaro Rwegore rwa2014
Rugwaro rwedu rwegore rwa2014 rwunoti, “Umambo Hwenyu Ngahuuye.”—Mateu 6:10
Tsamba Inobva kuDare Rinodzora
Uchakurudzirwa netsamba inosimbisa pakunamata inobva kuDare Rinodzora reZvapupu zvaJehovha.
Zvakaitika Gore Rakapera
Verenga zvinhu zvinofadza zviri kuitika zvinoratidza kuti sangano raJehovha riri kufamba.
Kuparidza Nokudzidzisa Munyika Yose
Rudo runoita kuti vanhu vaMwari vagare vachizivisa mashoko akanaka oUmambo. Ona migumisiro yezvavakaita muna 2013.
Sierra Leone neGuinea
Nyaya iyi inotaura nezvekutenda uye kuzvipira kusingazununguki kweZvapupu zvaJehovha sezvazvaizivisa mashoko akanaka munyika idzi dzemuAfrica.
Makore Zana Apfuura—1914
1914, gore raiziviswa neVadzidzi veBhaibheri rainge razosvika.


text:
Mhande
Shoko rokuti mhande (layer, fold or thickness) rinodudza kurongwa kwezvinhu kuita sechigumbeze kana rukanda runovhara nharaunda iri kutaurwa nezvayo. Izvo zvarongwa kana kuwarikwa zvinenge zvine kupimwa kwehudzamu hwakaenzana pamusoro penharaunda yacho. Saka two layers inonzi mhande mbiri.
Kujekesa
Mhande inogona kuva yezvinhu zvemagodo kana mutuvi kana gasi.
- Panozorwa dovi pachingwa, karukanda kedovi kanenge katova mhande.
- Panovakwa imba, mizera wega-wega wezvidhinha unenge uri mhande. Pakati pemizera yezvidhinha panoitawo mhande yesamende.
- Mvura ikadirwa muPetrol, mituvi miviri iyi haisangane kana kunyunguditsana. Mvura ine huduma hwakakura kudarika Petrol. Nokudaro mvura inoita mhande pasi, Petrol yoita mhande pamusoro.
- Panopiswa huni mumbaura panobuda gasi we carbon dioxide unova unorema kudarika mweya watinofema. Gumbeze irori recarbon dioxide rinenge rave mhande.


text:
Chidzidzo 11
Nei Tichipinda Magungano Makuru?
Nei vanhu ava vachiratidza kufara zvikuru? Vari pane rimwe remagungano edu. Sezvaingoitwa nevashumiri vaMwari vekare vairayirwa kuti vaungane katatu pagore, tinotarisira kuzonakidzwa nokuungana pamwe chete mumapoka akakura. (Dheuteronomio 16:16) Gore negore, tine zviitiko zvitatu: gungano rezuva rimwe chete, gungano redunhu remazuva maviri, uye gungano reruwa remazuva matatu. Tinobatsirwa sei nemagungano aya?
Anosimbisa ukama hwedu hwechiKristu. Sekungofara kwaiita vaIsraeri pavairumbidza Jehovha “pakati pemapoka evanhu vakaungana,” isuwo tinonakidzwa nokumunamata takaungana pazviitiko zvinokosha. (Pisarema 26:12; 111:1) Magungano aya anopa mukana wokuungana uye wokushamwaridzana neZvapupu zvekune dzimwe ungano kunyange zvinobva kune dzimwe nyika. Masikati tinodya pamwe chete panzvimbo inoitirwa gungano, zvichiwedzera kunakidza kwenguva idzi dzokunamata. (Mabasa 2:42) Pamagungano aya tinozvionera rudo runobatanidza “sangano [redu] rose rehama” munyika yose.—1 Petro 2:17.
Anotibatsira kufambira mberi pakunamata. VaIsraeri vakabatsirwawo ‘nokunzwisisa mashoko’ eMagwaro avaitsanangurirwa. (Nehemiya 8:8, 12) Isuwo tinokoshesa mirayiridzo yemuBhaibheri yatinowana pamagungano edu. Purogiramu imwe neimwe ine musoro unobva muMagwaro. Tinodzidza kuita zvinodiwa naMwari muupenyu hwedu kuburikidza nehurukuro dzinonakidza, hurukuro dzokusiyirana uye kuenzanisira. Tinokurudzirwa patinonzwa zvakaitika kune vaya vari kukwanisa kutsungirira muedzo wokurarama sevaKristu munguva dzino dzakaoma. Mitambo inoitwa pamagungano eruwa inoita kuti tione nyaya dzomuBhaibheri sezvinhu chaizvo uye inotidzidzisa zvinhu zvinobatsira. Pagungano rimwe nerimwe, vaya vanoda kuratidza kuzvitsaurira kwavo kuna Mwari vanobhabhatidzwa.
Nei magungano ari nguva dzinofadza?
Ungabatsirwa sei nokupinda gungano?


text:
Shomwe yehatomu
Shomwe yehatomu (Atomic Nucleus) zvinoreva nzvimbo iri pakati pehatomu panova ndipo pane maProton nemaNeutron. Huremu hwose hwehatomu hunowanikwa pashomwe, chikamu chidiki chehuremu chiri gore rema electron. Shomwe yehatomu yakadumbunurwa kekutanga mugore 1911 naErnest Rutherford achitsangangura zvakanga zvacherechedzwa mutsvakurudzo yakaitwa naHans Geiger achishanda naErnest Marsden.
Kududzira Zita[chinja | edit source]
Izwi rokuti nucleus rakabva pazwi reLatin rokuti nuc rinoreva little nut, kernel or core - apa kuchirehwa chikamu chenzungu chakapfava, chinodyiwa chisiri mateko. Saka pano kuturikira kernel kuChiShona tinenge toti shomwe kana kuti usomo. Usomo kana kuti shomwe zvinoreva mhodzi dzinowanikwa mukati memateko enzungu kana pakati petsongoro pamichero yakadai sehacha kana pfura - idzi dziri mhodzi dzakapfava uye dziine mafuta.
Atom riri kunyorwa kuChiShona richinzi hatomu kuitira kurerutsa kunyora pahumwe zvose nehuwandu uye kunzvenga kunyora ana aa vakateedzana vangatadzisa kuverengeka kuri nyore. Kuverenga panoti hatomu kunenge nyore pane kuti maatomu. Saka two Atoms dzinenge dzonzi hatomu mbiri rimwe richinzi hatomu rimwe.


text:
CHITSAUKO 5
Rudzikinuro rwaKristu—Chipo Chikuru Kwazvo chaMwari
Rudzikinuro rwacho chii?
Rwakagoverwa sei?
Rungarevei kwauri?
Ungaratidza sei kuti unoruonga?
1, 2. (a) Chipo chinonyanya kukosha kwauri papi? (b) Nei zvinganzi rudzikinuro ndirwo chipo chinokosha zvakanyanya chawaizombofa wagamuchira?
CHIPO chikuru kwazvo chawati wambogamuchira chii? Chipo hachifaniri hacho kuva chinodhura kuti chive chinokosha. Chokwadi, kukosha chaiko kwechipo hakuratidzwi hako nemari yacho. Asi kana chipo chichiita kuti ufare kana kuti chiine zvachinokubatsira chaizvo muupenyu hwako, chinokosha zvikuru kwauri.
2 Pazvipo zvizhinji zvawaizotarisira kugamuchira, pane chimwe chete chinokunda zvimwe zvose. Icho chipo chakapiwa vanhu naMwari. Jehovha akatipa zvinhu zvakawanda, asi chipo chake chikuru kwazvo chaakatipa chibayiro chorudzikinuro choMwanakomana wake, Jesu Kristu. (Mateu 20:28) Sezvatichaona muchitsauko chino, rudzikinuro rwacho ndicho chipo chinokosha kwazvo chawaizombofa wagamuchira, nokuti chinogona kukuunzira mufaro usingatauriki uye chinogona kukubatsira pane zvaunoda zvinonyanya kukosha. Zvechokwadi rudzikinuro ndirwo kuratidzirwa kukuru kwazvo kworudo rwaJehovha kwauri.
RUDZIKINURO RWACHO CHII?
3. Rudzikinuro chii, uye chii chatinofanira kutanga tanzwisisa kuti tizonzwisisa zvizere chipo ichi chinokosha?
3 Kana zvichitaurwa zviri nyore, rudzikinuro inzira yaJehovha yokununura, kana kuti yokuponesa, vanhu muchivi norufu. (VaEfeso 1:7) Kuti tinzwisise zvinorehwa nedzidziso iyi yeBhaibheri, tinofanira kufunga pamusoro pezvakaitika kare mumunda weEdheni. Tikangonzwisisa chete zvakaraswa naAdhamu paakatadza tinogonawo kunzwisisa nei rudzikinuro ruri chipo chinokosha zvakadaro kwatiri.
4. Upenyu hwomunhu hwakakwana hwairevei kuna Adhamu?
4 Paakasika Adhamu, Jehovha akamupa chinhu chinokosha zvechokwadi—upenyu hwomunhu hwakakwana. Funga kuti izvozvo zvairevei kuna Adhamu. Zvaakanga asikwa aine muviri uye pfungwa zvakakwana, aisazomborwara, kukwegura, kana kuti kufa. Somunhu akakwana, aiva noukama chaihwo naJehovha. Bhaibheri rinotaura kuti Adhamu akanga ari “mwanakomana waMwari.” (Ruka 3:38) Saka Adhamu aiva noukama hwapedyo naJehovha Mwari, sohuya hwomwanakomana nababa vane rudo. Jehovha aikurukurirana nomwanakomana wake wepasi pano, achipa Adhamu basa rinogutsa uye achimuzivisa zvaaitarisirwa kuita.—Genesisi 1:28-30; 2:16, 17.
5. Bhaibheri rinorevei parinoti Adhamu akasikwa “nomufananidzo waMwari”?
5 Adhamu akasikwa “nomufananidzo waMwari.” (Genesisi 1:27) Izvozvo zvaisareva kuti Adhamu aiva nechitarisiko chakafanana nechaMwari. Sezvatakadzidza muChitsauko 1 chebhuku rino, Jehovha mudzimu usingaoneki. (Johani 4:24) Saka Jehovha haana muviri wenyama neropa. Kusikwa nomufananidzo waMwari zvaireva kuti Adhamu akasikwa aine unhu hwakaita sohuya hwaMwari, hunosanganisira rudo, uchenjeri, kururamisira, uye simba. Adhamu akanga akaita saBaba vake mune imwe nzira inokosha pakuti aizvisarudzira. Saka Adhamu akanga asina kuita somuchina unongoita zvawakagadzirirwa kuti uite chete kana kuti zvawakarongerwa kuti uite. Asi aigona kuzvisarudzira, achisarudza zvakanaka nezvakaipa. Kudai akanga asarudza kuteerera Mwari, angadai akararama nokusingaperi muParadhiso pasi pano.
6. Adhamu paasina kuteerera Mwari, akarasikirwa nei, uye vana vake vakabatanidzwa sei?
6 Saka zviri pachena kuti Adhamu paasina kuteerera Mwari, akatongerwa rufu, akarasikirwa nechinhu chinokosha zvikuru. Chivi chake chakaita kuti arasikirwe noupenyu hwake hwakakwana pamwe chete nezvikomborero zvahwo zvose. (Genesisi 3:17-19) Zvinosuruvarisa kuti Adhamu haasi iye chete akarasikirwa noupenyu uhwu hunokosha asiwo vana vake vomunguva yemberi. Shoko raMwari rinoti: “Chivi zvachakapinda munyika nomunhu mumwe chete [Adhamu] uye rufu zvarwakapinda nechivi, saizvozvowo rufu rwakapararira kuvanhu vose nokuti vose vakanga vatadza.” (VaRoma 5:12) Chokwadi, tose zvedu takaberekwa tiine chivi chakabva kuna Adhamu. Nokudaro Bhaibheri rinotaura kuti ‘akazvitengesa’ pamwe chete nevana vake muuranda hwechivi norufu. (VaRoma 7:14) Pakanga pasina tariro nokuda kwaAdhamu naEvha nokuti vakasarudza nemaune kusateerera Mwari. Asi zvakadini nevana vavo, kusanganisira isu?
7, 8. Rudzikinuro rungareva zvikurukuru zvinhu zviviri zvipi?
7 Jehovha akasarudza kununura vanhu achishandisa rudzikinuro. Rudzikinuro chii? Pfungwa yorudzikinuro ingareva zvikurukuru zvinhu zviviri. Kutanga, rudzikinuro imari inobhadharwa yokusunungura kana kuti kutengazve chimwe chinhu. Rungafananidzwa nemari inobhadharwa kuti musungwa anenge abatwa muhondo asunungurwe. Chechipiri, rudzikinuro imari inobhadhara mutengo wechimwe chinhu. Rwakafanana nemari inobhadharwa nokuda kwokukuvadzwa kunenge kwaitwa munhu kana chinhu. Somuenzaniso, kana munhu akakonzera tsaona, anofanira kubhadhara chitsama chinonyatsoenderana, kana kuti chakaenzana noukoshi hwezvinenge zvaparadzwa.
8 Zvaizogoneka sei kubhadhara chinhu chikuru chatakarasikirwa nacho tose zvedu pamusana paAdhamu ndokusunungurwa muuranda hwechivi norufu? Ngatimbofungai nezvorudzikinuro urwo Jehovha akagovera uye zvazvingareva kwauri.
KUGOVERA KWAKAITA JEHOVHA RUDZIKINURO
9. Rudzikinuro rwakaita sei rwaidiwa?
9 Upenyu hwomunhu hwakakwana zvahwakaraswa, hapana upenyu hwomunhu husina kukwana hwaigona kuzombohudzikinura. (Pisarema 49:7, 8) Chaidiwa rwaiva rudzikinuro rwaikosha zvakafanana nezvakanga zvaraswa. Izvi zvinoenderana nomutemo wokururamisira kwakakwana uri muShoko raMwari, unoti: “Mweya unofanira kutsiviwa nomweya.” (Dheuteronomio 19:21) Saka chii chaizoripa zvakakwana kukosha kwomweya wakakwana womunhu, kana kuti upenyu, hwakaraswa naAdhamu? Humwe upenyu hwomunhu hwakakwana ndihwo “rudzikinuro runoenzanirana” rwaidiwa.—1 Timoti 2:6.
10. Jehovha akagovera sei rudzikinuro?
10 Jehovha akagovera sei rudzikinuro rwacho? Akatuma mumwe wevanakomana vake vomudzimu vakakwana pasi pano. Asi Jehovha haana kungotuma chero chisikwa chipi zvacho chomudzimu. Akatuma chaikosha zvakanyanya kwaari, Mwanakomana wake akaberekwa ari mumwe oga. (1 Johani 4:9, 10) Achizvidira, Mwanakomana uyu akasiya musha wake wokudenga. (VaFiripi 2:7) Sezvatakadzidza muchitsauko chakapfuura chebhuku rino, Jehovha akaita chishamiso paakatamisa upenyu hwoMwanakomana uyu kuenda mudumbu raMariya. Pachishandiswa mudzimu mutsvene waMwari, Jesu akaberekwa somunhu akakwana uye akanga asina chivi.—Ruka 1:35.
11. Munhu mumwe chete aigona sei kuva rudzikinuro rwemamiriyoni evanhu?
11 Munhu mumwe chete aigona sei kuva rudzikinuro rwevazhinji, chokwadika, rwemamiriyoni evanhu? Ko mamiriyoni evanhu akambova sei vatadzi pakutanga? Yeuka kuti nokutadza kwaakaita, Adhamu akarasa upenyu hwakakwana hwaikosha hwaaiva nahwo. Saka, aisagona kupfuudza upenyu hwakakwana ihwohwo kuvana vake. Pane kudaro, aigona kupfuudza chivi norufu chete. Jesu, uyo Bhaibheri rinoti “Adhamu wokupedzisira,” aiva noupenyu hwomunhu hwakakwana, uye haana kumboita chivi. (1 VaKorinde 15:45) Mupfungwa yakati, Jesu akapinda munzvimbo yaAdhamu kuti atinunure. Nokupa upenyu hwake hwakakwana achiteerera Mwari zvakakwana, Jesu akabhadhara mutengo wechivi chaAdhamu. Saka Jesu akaunza tariro kuvana vaAdhamu.—VaRoma 5:19; 1 VaKorinde 15:21, 22.
12. Kutambura kwaJesu kwakaratidzei?
12 Bhaibheri rinotsanangura nemashoko akadzama kutambura kwakatsungirirwa naJesu asati afa. Akarohwa zvakaomarara, akarovererwa zvine utsinye, uye akafa zvinorwadza padanda rokutambudzikira. (Johani 19:1, 16-18, 30; Mashoko Okuwedzera, mapeji 204-6) Nei zvakanga zvakakodzera kuti Jesu atambure zvikuru saizvozvo? Mune chimwe chitsauko chinotevera chebhuku rino, tichadzidza kuti Satani haana kuva nechokwadi chokuti Jehovha ane vanhu vanomushumira avo vaizoramba vakatendeka vachiedzwa. Nokutsungirira akatendeka pasinei nokutambura kukuru, Jesu akapa mhinduro yakanaka kwazvo pakupomera kwaSatani. Jesu akaratidza kuti munhu akakwana anozvisarudzira anogona kuramba akavimbika zvakakwana kuna Mwari pasinei nezvingaitwa naDhiyabhorosi. Jehovha anofanira kuva akafara kwazvo nokutendeka kwoMwanakomana wake anodiwa!—Zvirevo 27:11.
13. Rudzikinuro rwakabhadharwa sei?
13 Rudzikinuro rwakabhadharwa sei? Pazuva rechi14 romwedzi wechiJudha waNisani, 33 C.E., Mwari akabvumira Mwanakomana wake akakwana, asina chivi kuti aurayiwe. Saka Jesu akabayira upenyu hwake hwakakwana “kamwe chete zvachose.” (VaHebheru 10:10) Pazuva rechitatu pashure pokunge Jesu afa, Jehovha akamumutsira kuupenyu hwomudzimu. Ava kudenga, Jesu akapa Mwari kukosha kwoupenyu hwake hwakakwana hwaaiva nahwo ari munhu hwakabayirwa kuti huve rudzikinuro mukutsinhana nevana vaAdhamu. (VaHebheru 9:24) Jehovha akagamuchira kukosha kwechibayiro chaJesu sorudzikinuro rwaidiwa kuti vanhu vanunurwe muuranda hwechivi norufu.—VaRoma 3:23, 24.
ZVINGAREHWA NORUDZIKINURO KWAURI
14, 15. Kuti ‘tikanganwirwe zvivi zvedu,’ tinofanira kuitei?
14 Pasinei zvapo nokuva kwedu nechivi, tinogona kuva nezvikomborero zvisingatauriki zvinounzwa norudzikinuro. Ngatimbokurukurei zvimwe zvatinobatsirwa nazvo nechipo ichi chikuru kwazvo chaMwari iye zvino uye munguva yemberi.
15 Kukanganwirwa zvivi. Pamusana pokusakwana kwatakaberekwa nako, tinotofanira kurwisa chaizvo kuti tiite zvakarurama. Tose zvedu tinotadza pakutaura kana kuti pane zvatinoita. Asi kuburikidza nechibayiro chorudzikinuro chaJesu, tinogona ‘kukanganwirwa zvivi zvedu.’ (VaKorose 1:13, 14) Zvisinei, kuti tikanganwirwe, tinofanira kupfidza zvechokwadi. Tinofanirawo kuteterera Jehovha tichizvininipisa, tichikumbira kuti atikanganwire nokuda kwokutenda kwedu chibayiro chorudzikinuro choMwanakomana wake.—1 Johani 1:8, 9.
16. Chii chinoita kuti tikwanise kunamata Mwari nehana yakachena, uye kuva nehana yakadaro kunokosha zvakadini?
16 Hana yakachena pamberi paMwari. Hana ine mhosva inogona nyore nyore kuita kuti tisava netariro, yoita kuti tifunge kuti hatikoshi. Zvisinei, nokukanganwirwa kunounzwa norudzikinuro, Jehovha nenzira yomutsa anoita kuti tikwanise kumunamata nehana yakachena pasinei nokusakwana kwedu. (VaHebheru 9:13, 14) Izvi zvinoita kuti tikwanise kutaura naJehovha takasununguka. Naizvozvo, tinogona kunyengetera kwaari takasununguka. (VaHebheru 4:14-16) Kuramba tiine hana yakachena kunoita kuti tive norugare rwepfungwa, tizviremekedze, uye tifare.
17. Zvikomborero zvipi zvinogona kuwanika nokuti Jesu akatifira?
17 Tariro youpenyu husingaperi muparadhiso pasi pano. “Mubayiro wechivi ndirwo rufu,” inodaro VaRoma 6:23. Ndima iyoyo inowedzera kuti: “Asi chipo chinopiwa naMwari achishandisa Kristu Jesu Ishe wedu ndihwo upenyu husingaperi.” MuChitsauko 3 chebhuku rino, takakurukura zvikomborero zveParadhiso yepasi pano iri kuuya. (Zvakazarurwa 21:3, 4) Zvikomborero zvose izvozvo zvomunguva yemberi, kusanganisira upenyu husingaperi tiine utano hwakakwana, zvinogona kuwanika nokuti Jesu akatifira. Kuti tiwane zvikomborero izvozvo, tinofanira kuratidza kuti tinoonga chipo chorudzikinuro.
UNGARATIDZA SEI KUONGA KWAKO?
18. Nei tichifanira kuonga Jehovha nokuda kwechipo chorudzikinuro?
18 Nei tichifanira kuonga kwazvo Jehovha nokuda kworudzikinuro? Chokwadi, chipo chinonyanya kukosha kana munhu ari kuchipa ashandisa nguva yake, ashanda zvakaoma, kana kuti ashandisa mari kuti atipe chipo chacho. Tinobayiwa mwoyo patinoona kuti chipo kuratidzirwa kworudo rwechokwadi kunoitwa neari kutipa. Rudzikinuro ndirwo chipo chinokosha kupfuura zvimwe zvose, nokuti Mwari akarasikirwa zvikuru kwazvo kuti arugovere. “Mwari akada nyika kwazvo zvokuti akapa Mwanakomana wake akaberekwa ari mumwe oga,” inodaro Johani 3:16. Rudzikinuro ndirwo uchapupu hunoshamisa kwazvo hwokutida kunoita Jehovha. Uchapupuwo hworudo rwaJesu, nokuti akatipa upenyu hwake achizvidira. (Johani 15:13) Saka chipo chorudzikinuro chinofanira kuita kuti tive nechokwadi chokuti Jehovha noMwanakomana wake vanotida somunhu oga oga.—VaGaratiya 2:20.
19, 20. Munzira dzipi dzaungaratidza kuti unoonga chipo chaMwari chorudzikinuro?
19 Saka, ungaratidza sei kuti unoonga chipo chaMwari chorudzikinuro? Kutanga, ziva zvakawanda nezvoMupi Mukuru, Jehovha. (Johani 17:3) Kudzidza Bhaibheri uchibatsirwa nebhuku rino kuchakubatsira kuita izvozvo. Sezvaunowedzera kuziva Jehovha, kumuda kwako kuchawedzerawo. Uyewo, kumuda ikoko kuchaita kuti ude kumufadza.—1 Johani 5:3.
20 Ratidza kuti unotenda muchibayiro chorudzikinuro chaJesu. Jesu pachake akati: “Anotenda muMwanakomana ane upenyu husingaperi.” (Johani 3:36) Tingaratidza sei kuti tinotenda muna Jesu? Kutenda kwakadaro hakuratidzwi nemashoko chete. “Kutenda kusina mabasa kwakafa,” inodaro Jakobho 2:26. Chokwadi, kutenda kwechokwadi kunoratidzwa ne“mabasa,” kureva kuti, nezvatinoita. Imwe nzira yatinoratidza nayo kuti tinotenda muna Jesu ndeyokuita zvose zvatinokwanisa kumutevedzera kwete chete pane zvatinotaura asi pane zvatinoitawo.—Johani 13:15.
21, 22. (a) Nei tichifanira kupinda Kudya kwaShe Kwemanheru kunoitwa gore negore?
21 Ivapo paKudya kwaShe Kwemanheru kunoitwa gore negore. Manheru aNisani 14, 33 C.E., Jesu akatanga chiitiko chaicho chinonzi neBhaibheri “kudya kwaShe kwemanheru.” (1 VaKorinde 11:20; Mateu 26:26-28) Chiitiko ichi chinonziwo Chirangaridzo chorufu rwaKristu. Jesu akachitanga kuti abatsire vaapostora vake uye vaKristu vose vechokwadi vaizouya shure kwavo kuti vayeuke kuti norufu rwake somunhu akakwana, akapa mweya wake, kana kuti upenyu, kuti uve rudzikinuro. Nezvechiitiko ichi, Jesu akarayira kuti: “Rambai muchiita izvi muchindiyeuka.” (Ruka 22:19) Kuvapo paChirangaridzo kunotiyeuchidza nezvorudo rukuru rune chokuita norudzikinuro rwakaratidzwa naJehovha naJesu. Tinogona kuratidza kuonga kwedu rudzikinuro nokuvapo panoitwa Chirangaridzo chorufu rwaJesu gore negore. *
22 Rudzikinuro urwu rwatakapiwa naJehovha zvechokwadi chipo chinokosha zvikuru. (2 VaKorinde 9:14, 15) Chipo ichi chisingatauriki chinogona kubatsira kunyange vaya vakafa. Zvitsauko 6 ne7 zvichatsanangura kuti zvingadaro sei?
^ ndima 21 Kuti uwane mamwe mashoko ane chokuita noKudya kwaShe Kwemanheru, ona Mashoko Okuwedzera, mapeji 206-8.


text:
Ndingakunda Sei Muedzo?
Zvaunogona kuita
Chokutanga, chaunofanira kuziva ndechokuti pasinei nekuti shamwari dzako dziri kuitei, iwe uchakohwa zvaunodyara.
Chechipiri, ziva kuti muedzo upi waunoona kuti unogona kukukunda.
Chinotevera, zvibvunze kuti, ‘Muedzo uyu unowanzouya ndiri kupi?’ (Kuchikoro? Kubasa? Kana kuti imwewo nzvimbo?) Kuziva izvi kunogona kukubatsira kuti unzvenge muedzo iwoyo.
Parizvino, wava kukwanisa kuita chimwe chinhu. Chaunofanira kutanga kuita kufunga kuti zvii zvaungaita kuti uderedze nguva yaunopedza uri pane vanhu vanoita kuti upinde mumuedzo. (Somuenzaniso: Pamunenge mapedza chikoro kana ukagara uchisangana nevaunodzidza navo vachikufurira kuti usvute fodya, unogona kuchinja nzira kuitira kuti usasangana navo.) Chokwadi chiripo ndechokuti: Kana munhu achiti ishamwari yako iye achikufurira kuita zvakaipa haisi shamwari yako chaiyo.
Kutaura zvazviri, haukwanisi kunzvenga miedzo yose. Uchaona kuti, unogona kuzosangana nemumwewo muedzo wakakura, zvimwe wawanga usingambotarisiri. Ungaita sei pakadaro?
Chinokosha kugara wakagadzirira!
Funga izvi: Jesu aiziva zvaaifanira kuita nezvaaisafanira kuita panyaya dzetsika. Aiva akatsidza kuti aizoteerera Baba vake nguva dzose. (Johani 8:28, 29) Saka chinokosha kugara waziva paumire.
Basa rokuita. Unofunga kuti zvikonzero zvipi zviviri zvinoita kuti ude kudzivisa muedzo waunonyanya kusangana nawo, uye zvinhu zvipi zviviri zvauchaita kuti ukunde muedzo iwoyo?
Ungabvumirei kuti vamwe vanhu vaite zvavanoda newe? Ita somunhu mukuru woita zvinhu zvaunoziva kuti zvakarurama. (VaKorose 3:5) Uye nyengetera kuti urambe uchiita zvakarurama.—Mateu 6:13.


text:
Kubatsira Voukama Kuti Vave Zvapupu
JESU KRISTU akati: “Enda kumba kuhama dzako, udziudze zvinhu zvose zvawaitirwa naJehovha nengoni dzaakuitira.” Panguva iyoyo anofanira kunge aiva muGadhara, kumaodzanyemba kwakadziva kumabvazuva kweGungwa reGarireya, achitaura nemumwe murume aida kuva muteveri wake. Mashoko aJesu anoratidza kuti aiziva kuti vanhu vanowanzoda kuudza hama dzavo zvinhu zvakanaka zvavanenge vanzwa.—Mako 5:19.
Mazuva ano vanhu vanowanzodawo kuudza hama dzavo zvavanenge vanzwa, asi izvozvo zvakanyanya mune dzimwe nzvimbo kupfuura dzimwe. Saka munhu paanova munamati waMwari wechokwadi Jehovha, anowanzoda kuudzawo hama dzake zvaanenge ava kutenda. Asi angazviita sei? Angabatsira sei hama dzake dzine chitendero chakasiyana nechake kana kuti dzisingatombonamati? Bhaibheri rine mazano anobatsira.
“TAWANA MESIYA”
Jesu paaiva panyika, Andreya ndiye akava mumwe wevanhu vokutanga kuziva kuti Jesu aiva Mesiya. Uye ndiani waakabva audzawo? “Kutanga [Andreya] akawana mukoma wake, Simoni, akati kwaari: ‘Tawana Mesiya’ (zvinoreva kuti, Kristu, kana zvashandurwa).” Andreya akaenda naPetro kuna Jesu uye izvi zvakaita kuti Petro ave nemukana wokuva mudzidzi waJesu.—Joh. 1:35-42.
Papfuura makore matanhatu, Petro paaigara muJopa, akakumbirwa kuti aende kuchamhembe kuKesariya kuti anoona mukuru weuto ainzi Koneriyasi. Ndivanaani vaakawana vari mumba maKoneriyasi? “Koneriyasi akanga [akamirira Petro nevaaifamba navo] uye akanga aunganidza hama dzake neshamwari dzapedyo.” Saka Koneriyasi akapa hama dzake mukana wokuti dzinzwe Petro achitaura uye wokuti dzisarudze zvokuita pane zvadzainge dzanzwa.—Mab. 10:22-33.
Tingadzidzei pane zvakaitwa naAndreya naKoneriyasi kuhama dzavo?
Andreya naKoneriyasi havana kungosiya hama dzavo vachiti dzichazongowanawo chokwadi neimwe nzira. Andreya akaenda naPetro kuna Jesu, uye Koneriyasi akaronga kuti hama dzake dzinzwe Petro achitaura. Asi Andreya naKoneriyasi havana kumanikidza hama dzavo kana kuedza kudzinyengedza kuti dzive vateveri vaKristu. Chidzidzo chipi chatinowana? Zvakanaka kuti titevedzerewo zvavakaita. Tinogona kuudza hama dzedu zvimwe zvatinotenda uye kuita kuti dzive nemukana wokunzwa chokwadi chiri muBhaibheri uye kuti dzionane nevatinonamata navo. Asi tinobvuma kuti dzine rusununguko rwokusarudza zvadzinoda uye hatidzimanikidzi kuti dzide chokwadi. Kuti tione kuti tingabatsira sei hama dzedu, ngatikurukurei nezvemurume nomudzimai vanonzi Jürgen naPetra, vari kuGermany.
Petra akadzidza Bhaibheri neZvapupu zvaJehovha uye nokufamba kwenguva akabhabhatidzwa. Murume wake Jürgen aiva nechinzvimbo muchiuto. Pakutanga Jürgen haana kufara nezvakaitwa nemudzimai wake. Asi nokufamba kwenguva akazoona kuti Zvapupu zvinodzidzisa chokwadi chiri muBhaibheri. Akazozvitsaurirawo kuna Jehovha uye iye zvino ava mukuru muungano yavo. Izano ripi raanopa vamwe kana vachida kubudirira kuparidzira voukama vane chitendero chavo?
Jürgen anoti: “Hatifaniri kumanikidza hama dzedu kukurukura nezveBhaibheri uye kuramba tichingotaura nezvazvo. Izvi zvingaita kuti dziwedzere kusafarira. Zviri nani kana tikadziudza zvishoma nezvishoma tichizviita nounyanzvi. Zvinobatsirawo kana tikaita kuti voukama vazivane nevatinonamata navo vezera ravo uye vanofarira zvavanofarira. Kuita izvi kunoita kuti zvive nyore kuvabatsira.”
Muapostora Petro uye hama dzaKoneriyasi, vakakurumidza kugamuchira chokwadi cheBhaibheri. Asi vamwe vanhu vemunguva iyoyo vaida nguva yakareba kuti vazova vadzidzi vaJesu.
VANUN’UNA VAJESU VAKAITAWO SEI?
Hama dzaJesu dzakawanda dzakatenda maari paaiita ushumiri hwake. Somuenzaniso, zvinoita sokuti muapostora Jakobho naJohani vaiva neukama naJesu uye kuti amai vavo, Sarome, vaiva munun’una waamai vaJesu. Sarome angangodaro aiva mumwe wevakadzi “vazhinji vakanga vachivashumira [Jesu nevaapostora vake] nezvinhu zvavo”—Ruka 8:1-3.
Asi vamwe vomumhuri yaJesu havana kukurumidza kuva nokutenda. Somuenzaniso, pane imwe nguva Jesu ava negore abhabhatidzwa, mapoka evanhu akaungana mumba kuti amunzwe achidzidzisa. “Asi hama dzake padzakazvinzwa, dzakabuda kuti dzinomubata, nokuti dzakanga dzichiti: ‘Ava kupenga.’” Pane imwe nguva, vanun’una vaJesu pavaikurukura naye nezverwendo rwake, haana kuvapindura zvakajeka. Nei akadaro? Nokuti “vanun’una vake vakanga vasingatendi maari.”—Mako 3:21; Joh. 7:5.
Tinodzidzei kubva pamabatiro akaita Jesu hama dzake? Haana kugumbuka vamwe pavakamuti ainge ava kupenga. Kunyange pashure pokunge amutswa, akaramba achikurudzira hama dzake paakazviratidza kumunun’una wake Jakobho. Kuoneka kwakaita Jesu hakuna kungobatsira Jakobho chete asi zvinoita sokuti kwakabatsirawo vamwe vanun’una vake kuona kuti zvechokwadi ndiye aiva Mesiya. Saka vanun’una vaJesu ava vaiva pamwe nevaapostora uye vamwe vadzidzi muimba yepamusoro muJerusarema uye vanofanira kunge vakagamuchira mudzimu mutsvene. Nokufamba kwenguva Jakobho naJudha, vamwe vevanun’una vaJesu, vakazowana ropafadzo muungano.—Mab. 1:12-14; 2:1-4; 1 VaK. 15:7.
VAMWE VANODA NGUVA YAKAREBA
Sezvaingoitikawo munguva yevaKristu vepakutanga, mazuva ano vamwe voukama vanoda nguva yakati rebei vasati vatanga kufamba munzira inoenda kuupenyu. Somuenzaniso, funga nezvaRoswitha, uyo aishingaira chaizvo muchechi yeRoma pakabhabhatidzwa murume wake semumwe weZvapupu zvaJehovha muna 1978. Pakutanga Roswitha aipikisa murume wake. Asi nokufamba kwenguva, akanga asisapikisi uye akazoona kuti Zvapupu zvinodzidzisa chokwadi. Akazobhabhatidzwa muna 2003. Chii chakaita kuti achinje? Murume waRoswitha haana kugumburwa nokupikiswa kwaaiitwa asi akapa mudzimai wake nguva yokuti achinje mafungiro ake. Roswitha anopa zano rokuti chii? ‘Tinogona kubudirira chaizvo kana tikaramba tiine mwoyo murefu.’
Monika akabhabhatidzwa muna 1974, uye vanakomana vake vaviri vakavawo Zvapupu papera makore gumi. Kunyange zvazvo murume wake Hans asina kumbopikisa kutenda kwavo, akazobhabhatidzwa muna 2006. Kubva pane zvakaitika kumhuri iyi, izano ripi rainopa rayakaona richibatsira? Inoti: “Ramba wakavimbika kuna Jehovha uye usatsigira zvinhu zvisingaenderani nezvaunotenda.” Chokwadi zvaikosha kugara vachiudza Hans kuti vanomuda. Uye havana kumborasa tariro yokuti achagamuchira chokwadi.
ITAI KUTI MVURA YECHOKWADI IPEDZE NYOTA YAVO
Pane imwe nguva Jesu akafananidza chokwadi nemvura inopa upenyu husingaperi. (Joh. 4:13, 14) Tinoda kuti nyota ine hama dzedu ipere nokunwa mvura yechokwadi inotonhorera uye yakachena. Chokwadi hatidi kuti vakachidzwe nokuti tinenge tavapa mvura yakawandisa panguva imwe. Matsananguriro atinoita zvatinotenda anogona kuita kuti nyota yavo ipere kana kuti vakachidzwe. Bhaibheri rinoti, “mwoyo womunhu akarurama unofungisisa kuti upindure” uye rinotizve “mwoyo womunhu akachenjera unoita kuti muromo wake uratidze njere, uye unowedzera kunyengetedza pamiromo yake.” Tingashandisa sei zano iri?—Zvir. 15:28; 16:23.
Mudzimai angada kuudza murume wake zvaanotenda. Kana ‘akafungisisa asati apindura,’ achanyatsosarudza mashoko ake uye haazoiti zvechivhundumukira. Haafaniri kuzviita akarurama uye kuzviona seari nani kupfuura murume wake. Mashoko aanotaura anyatsofunga anogona kuzorodza uye kuita kuti pave nerugare. Murume wake anenge akadekara uye ari nyore kutaura naye panguva dzipi? Inyaya dzipi dzaanofarira kutaura kana kuti kuverenga nezvadzo? Anofarira zvesayenzi, zvematongerwo enyika kana kuti zvemitambo here? Angaitei kuti murume wake ade kufarira Bhaibheri ukuwo achiremekedza manzwiro uye mafungiro ake? Kufunga zvinhu zvakaita seizvi kuchabatsira mudzimai kuti ataure uye aite zvinhu zvinoratidza uchenjeri.
Kuti tibudirire kubatsira vomumhuri medu vasati vava Zvapupu, hatifaniri kungogumira pakutsanangura zvatinotenda zvishoma nezvishoma. Zvatinotaura zvinofanirawo kuenderana nezvatinoita.
MUFAMBIRO WAKANAKA
Jürgen ambotaurwa nezvake anoti: “Ramba uchiita zvinotaurwa neBhaibheri mazuva ose. Izvozvo zvinobatsira chaizvo pakuita kuti hama yako itange kuona zvakanaka zvauri kuita kunyange zvazvo ingasakuudza.” Hans, uyo akabhabhatidzwa papera makore anenge 30 kubva pakabhabhatidzwa mudzimai wake anobvumiranawo nazvo. Anoti: “Kuva nemufambiro wakanaka wechiKristu kunobatsira kuti hama yako ione kubatsirwa kwauri kuitwa nechokwadi muupenyu hwako.” Hama dzedu dzinofanira kuona kuti kusiyana kwatakaita nevamwe kunototibatsira kwete kutikanganisa.
Muapostora Petro akapa zano rinobatsira chaizvo vakadzi vane varume vasingatendi rokuti: “Zviisei pasi pevarume venyu, kuti kana paine vasingateereri shoko, muvawane nomufambiro wenyu pasina shoko rinotaurwa, nokuva kwavo zvapupu zvakaona mufambiro wenyu wakachena pamwe chete noruremekedzo rukuru. Kushonga kwenyu ngakurege kuva kwokunze, kwokuruka bvudzi uye kwokupfeka zvishongo zvendarama kana kwokupfeka nguo dzokunze, asi ngakuve munhu akavanzika womwoyo akapfeka chipfeko chisingaori chomudzimu wakanyarara uye munyoro, uyo unokosha kwazvo pamberi paMwari.”—1 Pet. 3:1-4.
Petro akanyora kuti murume anogona kubatsirwa nemufambiro wakanaka wemudzimai wake. Ichifunga nezvezano iroro romuMagwaro, imwe hanzvadzi inonzi Christa yave ichiedza kubatsira murume wayo kuti ade chokwadi nokuva nemufambiro wakanaka kubva payakabhabhatidzwa muna 1972. Kunyange zvazvo murume waChrista akambodzidza neZvapupu, haasati asarudza kushumira Jehovha. Akambopinda misangano uye anoshamwaridzana nevamwe vari muungano. Ivo vanoremekedzawo kodzero yake yokusarudza zvaanoda. Christa anoitei kuti abatsire murume wake?
Anoti: “Ndakatsunga kuita zvinodiwa naJehovha. Asi ndinoedzawo kuwana murume wangu “pasina shoko rinotaurwa” nokuramba ndiine tsika dzakanaka. Kana pasina mutemo weBhaibheri unotyorwa, ndinoita zvose zvandinokwanisa kuti ndiite zvinodiwa nemurume wangu. Uye ndinoremekedza kodzero dzake dzokusarudza zvaanoda ndosiya nyaya yacho mumaoko aJehovha.”
Zvinoitwa naChrista zvinoratidza kukosha kwokuva munhu anonzwisisa. Anoramba achiita zvinhu zvine chokuita nokunamata, kusanganisira kupinda misangano nguva dzose uye kubuda muushumiri. Asi anoratidza kunzwisisa achiziva kuti murume wake anodawo nguva naye uye kuratidzwa kuti anodiwa. Kuva munhu anonzwisisa kunokosha chaizvo kune vaya vane hama dzisingatendi. Bhaibheri rinoti, “Chinhu chimwe nechimwe chine nguva yakatarwa.” Izvi zvinosanganisira kuva nenguva nevomumhuri, kunyanya wawakaroorana naye asiri Chapupu. Kuva pamwe chete kunoita kuti mukwanise kukurukura. Zvakaitika zvinoratidza kuti kukurukurirana zvakanaka kunoita kuti vasanyanya kusurukirwa, vasaona sokuti havakosheswi uye vasaite shanje.—Mup. 3:1.
USARASA TARIRO
Holger uyo ana baba vakabhabhatidzwa papfuura makore 20 vamwe vomumhuri mavo vava Zvapupu anoti, “Zvinokosha kunyengeterera mumwe womumhuri uye kumuratidza kuti tinomuda.” Christa anotiwo ‘haazomborasi tariro yokuti murume wake achatsigira Jehovha ogamuchira chokwadi.’ Nguva dzose tinofanira kugara tiine tariro yokuti hama dzedu dzichagamuchira chokwadi.
Chinangwa chedu ndechokuti tirambe tiine ukama hwakasimba nehama dzedu, tidzipe mukana wokuwana chokwadi uye kuti dzibayiwe mwoyo neShoko raMwari. Uye pazvose zvatinoita, tinofanira kuva “nounyoro noruremekedzo rukuru.”—1 Pet. 3:15.


text:
Nhova
Nhova (fontanel in English) chikamu chiri pamusoro yevana vacheche chakapfava panotaridzika pasina bvupa redehenya. Nhova inotendera kuti musoro wemwana uwumbike, kudzoka, nokudzvanyika panguva yokuzvarwa; izvi zvinobatsira kuti mwana abude pamukana waamai zviri nyore. Mapfupa emusoro anosimba kusvika nhava yavhara pamwedzi gumi nemisere kusvika makumi maviri nemina (18-24).
Tsika[chinja | edit source]
- Vamwe vanotenda kuti nhova inofanirwa kurapwa nemishonga inozorwa pamusoro penzvimbo yacho.
- Mazuva ano kwave nevazhinjiwo vasisashandise mishonga yenhova, vanotenda mukupa mwana mvura yekunwa yakawanda kuti muviri wake usarase mvura yakawanda.


text:
NYAYA IRI PAKAVHA | BHAIBHERI RINOMBOTAURA NEZVEI?
Vanhu Vakabva Kupi?
Bhuku rokutanga reBhaibheri raGenesisi rinotaura kwakabva zvinhu zvose nemashoko mashoma uye ari nyore kunzwisisa richiti: “Pakutanga Mwari akasika matenga nenyika.” (Genesisi 1:1) Pashure pokunge Mwari asika zvinomera nemhuka, akasika vanhu vekutanga Adhamu naEvha. Vakanga vakasiyana nemhuka nokuti vakasikwa vachikwanisa kuzvisarudzira uye kuratidza rudo, kururama, mufaro, nezvimwewo sezvinongoitwa naMwari. Saka vaizotongwa maererano nezvavaizoita. Kana vaizoteerera Mwari, vaizova vabereki vemhuri yose yepanyika yaizorarama nokusingaperi iine rugare maererano nechinangwa chaMwari.
Zvisinei, imwe ngirozi yakanyengera vanhu kuti vaite maererano nezvayaida zvoudyire. Yakabva yava Satani zvinoreva kuti “Mupikisi.” Satani akataura achishandisa nyoka, ndokunyengera Evha achimuudza kuti aizova neupenyu hwakanaka asingatungamirirwi naMwari. Adhamu naEvha vakateerera Satani, ndokupandukira Musiki wavo. Chisarudzo chavo chakaipa chakaita kuti varasikirwe neupenyu husingaperi uye chakaita kuti tose tive nechivi uye tife.
Nokukurumidza, Mwari akabva azivisa kuti aida kugadzirisa dambudziko rinosuruvarisa iri kuti ape vana vaAdhamu mukana wokuwana upenyu husingaperi. Mwari akazivisa kuti paizova ne“mwana,” aizoparadza Satani uye aizobvisa kutambura kwakakonzerwa naSatani pamwe chete, naAdhamu naEvha. (Genesisi 3:15) “Mwana” iyeye aizova ani? Zvaizozivikanwa nokufamba kwenguva.
Panguva iyi Satani akaramba achiedza zvakasimba kuti akanganise chinangwa chaJehovha chakanaka. Vanhu vakaipa vakaramba vachiwedzera zvikuru. Mwari akafunga kuparadza vakaipa nemafashamo. Akaudza Noa akarurama kuti avake Areka, iyo yaiva zibhokisi zihombe-hombe raiyangarara pamusoro pemvura, kuti azviponese pamwe nemhuri yake uye nemhuka dzaakarayirwa kuti apinde nadzo muareka.
Pashure pegore kubva pakatanga Mafashamo, Noa nemhuri yake vakabuda muareka ndokuenda panyika yakachena. Asi “mwana” akanga asati avapo.
—Inobva pana Genesisi, zvitsauko 1-11; Judha 6, 14, 15; Zvakazarurwa 12:9.


text:
Mbindikwa yemadziya ekufanza
Mbindikwa yemadziya ekufanza (Latent heat of vapourisation) zvinoreva simba remadziya rinopinda mumutuvi richikonzera kuti ushanduke kuva gasi (kana mupfunga) pasina kushanduka kwehujoto. Mbindikwa yemadziya iyi inoenda kunowedzera spidhi yetukamumheu kuti tusununguke kubva pambambo dzemutuvi; panoitika izvi mutuvi unofanza pasina kushanduka kwehujoto zvokuti mutuvi negasi zvinenge zvakaenzana hujoto.
Kurerutsa Mutauro[chinja | edit source]
Izwi rokuti latent rinotaura kuti chinhu chakavigwa (kana kuhwanda) asi chichizivikanwa kuti chiripo nokuti pane humbowo wokuti chorizo. KuChiShona Shoko rokuti kupfimbika rinoreva kuviga kana kukotsa chiro mupfimbi machinozivikanwa kuti chorizo.


text:
Ndiri Mukomana Asi Ndinonzwa Ndichida Vakomana—Zvinoreva Here Kuti Ndiri Ngochani?
Kwete!
Zvazviri muupenyu: Kazhinji kacho kunzwa uchida mumwe mukomana iwe uri mukomana chinhu chinoitika pakukura asi zvinopera. Zvinoitikawo kunyange kuvasikana.
Musikana anonzi Ruth ane makore 16 pane imwe nguva akambonzwa achidawo mumwe musikana.
Anoti: “Pandaiita lesson yangu yebiology kuchikoro, ndakadzidza kuti munhu paanenge achiyaruka, muviri une makemikari aunogadzira anoita kuti pane imwe nguva unzwe uchida chimwe chinhu zvakanyanyisa kana kuti kuchivenga. Ndinofunga kuti kana vezera rangu vakawanda vakaziva kuti ndizvo zvinoitika kumiviri yavo pakukura, vachaziva kuti kunzwa uchida mumwe mukomana ndekwenguva pfupi uye havazopedzisiri vafunga kuti vatova ngochani.”
Ko kana ukaramba uchinzwa uchida mumwe mukomana? Mwari paanoti haafariri ungochani hunganzi utsinye here nepo iye munhu achinzwa achida mumwe munhu akaita saiye?
Kana wapindura mubvunzo wokupedzisira kuti hungu, unofanira kuziva kuti mafungiro auinawo akavhiringidzwa nezvinofungwa nevanhu vachiti munhu ngaaite zvaada pakutsvaka wokudanana naye. Bhaibheri rinoita kuti vanhu vave nechiremerera nokuvavimbisa kuti vane simba rokusarudza zvinhu zvakanaka kwete kuitwa varanda nebonde.
Zvinotaurwa neBhaibheri hakusi kuomeserana. Rinoti varume nevakadzi ‘
ngavatize ufeve’ uye ndizvo zvimwe chete zvinoudzwawo vaya vanonzwa vachida kuita zvoungochani. (1 VaKorinde 6:18) Chokwadi chiripo ndechokuti vanhu vakawanda vasiri ngochani kana vachida kuita zvinotaurwa neBhaibheri vanofanira kuzvidzora pasinei nemiedzo yavanosangana nayo panyaya dzebonde. Vaya vanonzwa vachida zvoungochani vanogonawo kuzvidzora kana vachida kunyatsofadza Mwari.


text:
Ungada here kuverenga nyaya ino mumutauro we%%?
Hongu
Kwete
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
Hongu
Kwete
46 Naizvozvo Israeri navose vaiva vake vakabva, vakasvika kuBheeri-shebha,+ akabayira Mwari wababa vake Isaka+ zvibayiro.
2 Mwari akabva ataura naIsraeri nezvakaratidzwa usiku akati:+ “Jakobho, Jakobho!” iye akati: “Ndiri pano!”+
3 Akati: “Ndini Mwari wechokwadi,+ Mwari wababa vako.+ Usatya kuenda kuIjipiti, nokuti ndichakuita rudzi rukuru ikoko.+
4 Ndichaenda newe kuIjipiti uye ndichakudzosawo;+ uye Josefa achabata maziso ako.”+
5 Pashure paizvozvo Jakobho akasimuka, akabuda muBheeri-shebha, uye vanakomana vaIsraeri vakapfuurira kutakura baba vavo Jakobho nevana vavo nemadzimai avo mungoro dzakanga dzatumirwa naFarao kuti dzivatakure.+
6 Uyezve, vakaenda pamwe chete nemapoka avo ezvipfuwo nezvinhu zvavo, zvavakanga vaunganidza munyika yeKenani.+ Vakazosvika kuIjipiti, Jakobho nevana vake vose vaaiva navo.
7 Akaenda kuIjipiti nevanakomana vake nevanakomana vevanakomana vake, vanasikana vake nevanasikana vevanakomana vake, ivo vana vake vose.+
8 Zvino aya ndiwo mazita evanakomana vaIsraeri vakasvika kuIjipiti:+ Jakobho nevanakomana vake: Dangwe raJakobho raiva Rubheni.+
9 Vanakomana vaRubheni vaiva Hanoki naParu naHezroni naKami.+
10 Vanakomana vaSimiyoni+ vaiva Jemueri naJamini naOhadhi naJakini+ naZohari naShauri+ mwanakomana womukadzi muKenani.
11 Vanakomana vaRevhi+ vaiva Geshoni,+ Kohati+ naMerari.+
12 Vanakomana vaJudha+ vaiva Ere+ naOnani+ naShera+ naPerezi+ naZera.+ Asi Ere naOnani vakafira munyika yeKenani.+
Vanakomana vaPerezi vaiva Hezroni+ naHamuri.+
13 Vanakomana vaIsakari+ vaiva Tora+ naPuvha+ naYobhu naShimroni.+
14 Vanakomana vaZebhuruni+ vaiva Seredhi naEroni naJareeri.+
15 Ava ndivo vanakomana vaReya,+ vaakaberekera Jakobho muPadhani-aramu, pamwe chete nomwanasikana wake Dhina.+ Vanakomana vake nevanasikana vake vose vaiva mweya makumi matatu nemitatu.
16 Vanakomana vaGadhi+ vaiva Zifioni naHagi, Shuni naEzbhoni, Erai naArodhi naAreri.+
17 Vanakomana vaAsheri+ vaiva Imnaa naIshvha naIshvhi naBheria,+ uye kwaiva naSera hanzvadzi yavo.
Vanakomana vaBheria vaiva Hebheri naMarikieri.+
18 Ava ndivo vanakomana vaZiripa,+ uyo Rabhani akapa mwanasikana wake Reya. Kwapera nguva yakati akaberekera Jakobho ivava: mweya gumi nemitanhatu.
19 Vanakomana vaRakeri,+ mudzimai waJakobho, vaiva Josefa+ naBhenjamini.+
20 Josefa akaberekerwa Manase+ naEfremu+ munyika yeIjipiti, avo Asenati+ mwanasikana waPotifera mupristi weOni akamuberekera.
21 Vanakomana vaBhenjamini vaiva Bhira+ naBhekeri+ naAshbheri, Gera+ naNaamani,+ Ehi naRoshi, Mupimu+ naHupimu+ naAdhi.
22 Ava ndivo vanakomana vaRakeri vakaberekerwa Jakobho. Mweya yacho yose yaiva gumi nemina.
23 Vanakomana vaDhani+ vaiva Hushimu.+
24 Vanakomana vaNaftari+ vaiva Jazeeri naGuni+ naJezeri naShiremu.+
25 Ava ndivo vanakomana vaBhiriha,+ uyo Rabhani akapa mwanasikana wake Rakeri. Kwapera nguva yakati akaberekera Jakobho ivava; mweya yacho yose yaiva minomwe.
26 Mweya yose yakauya kuna Jakobho ichipinda muIjipiti yaiva iya yakabuda muchiuno make,+ tisingabatanidzi madzimai evanakomana vaJakobho. Mweya yacho yose yaiva makumi matanhatu nemitanhatu.
27 Vanakomana vaJosefa vaakaberekerwa muIjipiti vaiva mweya miviri. Mweya yose yeimba yaJakobho yakauya kuIjipiti yaiva makumi manomwe.+
28 Zvino akatuma Judha+ mberi kwake kuna Josefa kuti ape mashoko mberi kwake kuGosheni. Pashure paizvozvo vakasvika munyika yeGosheni.+
29 Josefa akabva aita kuti ngoro yake igadzirwe, akaenda kuti anosangana nababa vake Israeri kuGosheni.+ Paakazviratidza kwavari akabva awira pamutsipa wavo akaramba achichemera pamutsipa wavo.+
30 Israeri akazoti kuna Josefa: “Iko zvino ndingachifa hangu,+ zvandaona chiso chako, zvauchiri mupenyu.”
31 Josefa akabva ati kuvana vababa vake neimba yababa vake: “Regai ndiende ndiudze Farao kuti,+ ‘Vana vababa vangu neimba yababa vangu vaiva munyika yeKenani vauya kuno kwandiri.+
32 Varume vacho vafudzi,+ nokuti vakava vapfuwi vezvipfuwo;+ makwai avo nemombe dzavo nezvose zvavainazvo vauya nazvo kuno.’+
33 Farao paachakushevedzai oti, ‘Munoita basa rei?’
34 Itii, ‘Vashandi venyu vave vari vapfuwi vezvipfuwo kubvira vachiri vaduku kusvikira zvino, isu nemadzitateguru edu,’+ kuti mugare munyika yeGosheni,+ nokuti vafudzi vose vemakwai vanosemesa kuvaIjipiti.”+
© 2014 Watch Tower Bible and Tract Society of Pennsylvania.
|


text:
Vabereki Vangadzidzisa Sei Vana Vavo Nezvebonde?
Mhinduro yeBhaibheri
Ndiani anofanira kudzidzisa vana nezvebonde? Bhaibheri rinotaura kuti ibasa revabereki, uye vabereki vakawanda vakaona kuti mazano anotevera anobatsira:
Musanyara nazvo. Bhaibheri haritendereri kana richitaura nezvebonde uye sikarudzi, uye Mwari akaudza rudzi rwevaIsraeri kuti “vana” vanofanira kudzidziswa nezvenyaya idzi. (Dheuteronomio 31:12; Revhitiko 15:2, 16-19) Munogona kushandisa mashoko anoratidza kuremekedza pakutaura nezvebonde kana kuti sikarudzi kwete aya anoita kuti muzoshaya kwekutarisa.
Vadzidzisei zvishoma nezvishoma. Panzvimbo pokutaura nemwana zvose zvine chokuita nebonde kamwe chete paanenge ava pazera rokuyaruka, taurai naye zvishoma nezvishoma kubvira pazera raanoratidza kuti ava kukwanisa kunzwisisa.
—1 VaKorinde 13:11.
Vadzidzisei tsika dzakanaka. Zvikoro zvinogona kupa zvidzidzo zvine chokuita nenyaya dzepabonde. Asi Bhaibheri rinokurudzira vabereki kuti vasangogumira pakudzidzisa vana vavo nezvesikarudzi asiwo kuzvibata panyaya dzebonde.
—Zvirevo 5:1-23.
Teererai mwana wenyu. Mwana wenyu paanokubvunzai nezvebonde, musatsamwa kana kumufungira zvisizvo. Asi, ‘kurumidzai kunzwa, mononoka kutaura.’
—Jakobho 1:19.
Kudzivirira kwamungaita mwana wenyu pavanhu vanoda zvokuita naye bonde
Zvidzidzisei. Zivai kuti vanhu ava vanoda zvokubhinya vanozviita sei.
—Zvirevo 18:15; onai chitsauko 32 chebhuku rinonzi Mibvunzo Inobvunza Vechiduku—Mhinduro Dzinoshanda, Bhuku 1.
Zivai zviri kuitika muupenyu hwemwana wenyu. Musasiya mwana wenyu kuti atarisirwe nemumwe munhu musati mava nechokwadi chokuti munhu wacho akavimbika, uye ‘musangorega’ mwana wenyu.
—Zvirevo 29:15.
Dzidzisai vana venyu kuteerera. Vana vanofanira kudzidza kuteerera vabereki vavo. (VaKorose 3:20) Asi, kana mukadzidzisa mwana wenyu kuti nguva dzose ateerere zvose zvinotaurwa nemunhu mukuru chero upi zvake, zvichaita kuti ave pangozi yekubhinywa. Vabereki vechiKristu vanogona kuudza mwana wavo kuti, “Kana mumwe munhu akakuudza kuti uite chinhu chisingadiwi naMwari, usachiita.”
—Mabasa 5:29.
Dzidzirai matanho ari nyore okuti mwana wenyu azvidzivirire. Batsirai mwana wenyu kuti azive zvokuita kana mumwe munhu akada kumushandisa kunyange musipo. Kudzidzira zvaanogona kuzoita kunogona kubatsira mwana wenyu kuti ave nechivimbo chokutaura kuti: “Ndisiyei! Ndichakumhan’arirai!” uye obva abvapo nokukurumidza. Sezvo vana vachikurumidza kukanganwa zvingatoda kuti mugare muchivayeuchidza.
—Dheuteronomio 6:7, Bhaibheri Dzvene muChiShona Chanhasi.


text:
Jesu ndiMwari Wemasimbaose Here?
Mhinduro yeBhaibheri
Vaishora Jesu vaimupomera mhosva yokuti aizviti akaenzana naMwari. (Johani 5:
Baba vakuru kwandiri.”
Vateveri vaJesu vepakutanga-tanga havana kumbobvira vaona Jesu semunhu akaenzana naMwari. Somuenzaniso, muapostora Pauro akanyora kuti pashure pokunge Jesu amutswa, Mwari “
akamukwidziridza [Jesu] kunzvimbo yepamusoro.” Zviri pachena kuti Pauro aibvuma kuti Jesu haasi Mwari Wemasimbaose. Dai aiva Mwari Wemasimbaose, Mwari aizokwidziridzwa sei Jesu pachinzvimbo chepamusorosoro?


text:
Ndingaitei Kuti Ndisashungurudzwa Panyaya Dzepabonde?
Mhinduro yeBhaibheri
Funga nezvemazano aya anobatsira anobva muBhaibheri:
Usanyanyisa kusununguka. Iva munhu akanaka uye remekedza vaunoshanda navo, asi usashamwaridzana navo zvokuti vanobva vafunga kuti munogona kudanana.
—Mateu 10:16; VaKorose 4:6.
Pfeka zvine mwero. Ukapfeka mbatya dzinokwezva zvinoita kuti vanhu vakufungire zvisizvo. Bhaibheri rinotiudza kuti tipfeke zvine ‘mwero uye tive nepfungwa dzakanaka.’
—1 Timoti 2:9.
Sarudza shamwari dzakanaka. Kana ukapedza nguva uine vanhu vanofarira kutamba kwerudo kana kuti nyaya dzerudo, vanhu vachakuona sokuti ndizvo zvaunofarirawo.
—Zvirevo 13:20.
Usafarira mashoko akaipa. Kana vanhu vakatanga kutaura “nyaya dzakasviba, kutaura kwoupenzi, kana kuti majee anonyadzisa,” ibvapo.
—VaEfeso 5:4, God’s Word Bible.
Usazviisa pangozi. Somuenzaniso, usabvuma kukumbirwa kuti usare uri pabasa nguva dzokupedza basa dzakwana kana pasina chikonzero chine musoro.
—Zvirevo 22:3.
Usapoterera pakutaura. Kana uchinge washungurudzwa panyaya dzepabonde, jekesera munhu wacho kuti haudi kuzviona zvichiitika zvakare. (1 VaKorinde 14:9) Somuenzaniso unogona kuti: “Kuramba uchindigumha kwaunoita ini handikufariri. Ngazvipere.” Unogona kunyorera tsamba munhu akushungurudza uchimutsanangurira zvaitika, womuudza kuti sei usingazvifariri, uye zvaunoda kuona zvichiitika nguva inotevera. Jekesa kuti zvaunodzidza muShoko raMwari ndizvo zvinoita kuti usada kuita zvinhu zvisina basa.
—1 VaTesaronika 4:3-5.
Tsvaka rubatsiro. Kana kushungurudzwa uku kukaramba kuchiitika, udza shamwari yako yaunovimba nayo, mumwe wemumhuri menyu, kana kuti waunoshanda naye kana mumwe ane ruzivo rwokubatsira vanenge vashungurudzwa. (Zvirevo 27:9) Vakawanda vakashungurudzwa vakabatsirwa nokunyengetera. Kunyange kana usina kumbobvira wanyengetera, usarerutsa rubatsiro rwunobva kuna Jehovha, “Mwari wokunyaradza kwose.”
—2 VaKorinde 1:3.
Kushungurudzwa panyaya dzepabonde kunoita kuti vanhu vakawanda vasafara kumabasa, asi Bhaibheri rinogona kubatsira.


text:
Svoti
Svoti inyoka ine mhumhu huri pakati nepakati iine musoro wakati farei nekamuswe kadiki. Ine ruvara rwakada kuita pfumbu yakasvibirira ichidziva kuita zerere. Inowanzo kandira mazi kutangira pamashanu kusvika kugumi pakutanga kwezhizha. Mazai aya anowanzokandirwa pasi pemashizha kana matombo. Nyoka iyi inowanza kufarira kudya matatya chete uye inowanza kuvhima husiku.
Huturu hwenyoka iyi hauna muchetura uye kunze kwekuti parumwa pacho panongorwadza kwenguva pfupi.
Pachirungu nyoka iyi inodaidzwa kuti herald snake


text:
CHAWANA hama hachisekwi kana kuti seka urema wafa kutaura kuti kana uchirarama pano panyika usazvirove dundundu uchiti hapana chinoitika kwauri kana kuti hapana chinokuwana. Hupenyu imhindu-pindu mangwanaunozoshama kana kunyara wava parumananzombe wavamowo mudariro rekukungura.
Baba vangu vaiva nasahwira wavo aibva kuMalawi aiwanzotaura kuti “chawana muzako chapita mawa chiri kwaiwe” zvaireva kuti matambudziko awana hama yako apfuura kwaari asi mangwana zvinokuwanawo.
Tiri parwendo rwekurwisana neHIV kudai kuchine vanhu vachiri muchapwititi chehutsi izvo zviri kuvapa kuti vasatambirane neruzivo uye nezviripo. Kune vana vakazvarwa vaine utachiona hweHIV havana kunyora gwaro rekukumbira kuzvarwa kana kuva zvavari. Vana ava vakasiyana nemunhu anoti akaona mukadzi kana murume amutsvetsva mumhinduro yavo hamuna izwi rinoti kwete kwavari chamuka inyama. Semunyori wechinyorwa chino ndinotsamwa nezvandiri kunzwa kana kuona zviri kuitika munharaunda dzatinogara kuti kune vanhu vachiri kusema mwana akaberekwa aine HIV asi ivo vasingazive kuti vakamira sei pamusoro peHIV yacho.
Ndakatambira gwaro kubva kune mukomana wechidiki masvondo maviri apfuura. Mugwaro rake, akarakidza kuti munhu asina kugara zvakanaka ane pfungwa dzinogona kusvika pakupfuudza hupenyu hwake nekuda kwehama dzaanogara nadzo. Zita remukomana uyu handigone kurinyora asi kana pane anoda kubatsira ndinogona kutaura mawanire amungamuite.
Heinoyi nhoroondo yake: “Ndiri mukomana ane makore 21 ekuberekwa ndakazvarwa ndine HIV uye ndiri pamaARV kwemakore gumi. Chiri kunyanyondirwadza ndechekuti handikwanise kuwadzana nevezera rangu nekuti vanoziva kuti ndine HIV.
“Ndingori karikoga nekuti hapana musikana anondidawo uye vamwe vakomana vanotaura kuti kamupfanha keAIDS. Ndinombofunga kuti ndibve hangu asi hakuna kwehama kwandingati kuri nani, vese maitiro avo kwandiri akangofanana.
Pfungwa dzangosara mumusoro mangu ndedzekugumisa hupenyu hwangu, handizive kuti ndingaite sei kuti ndibude murufuse rwandiri. Ndingatende mukandibatsira.” Ndiwo manyorero akaita mukomana wechidiki uyu.
Rusaruro nekusemana zviri kupwititika mudzimba umu, vehukama vari kutoita makwikwi kushungurudza mwana asina chaanoziva nezvaari.
Ndiri pamusoro pevanhu vane rusaruro runosembura kudai, ndinorangarira rimwe zuva ndiri pane imwe kiriniki muguta reHarare ndaenda kunobaisa mwana jekiseni remakore mashanu okuzvarwa, ndakashama nezvandakanzwa musi uyu.
Ndakada kuti ndidaire asi dzimwe pfungwa dzakanditi muromo zvinyararire.
Paiva nemukoti aidevedzera kuti “vauya nevana endai kudivi iri, veTB endai padoor iro, vane zvimwe zvirwere rambai muri pamabhenji ipapo, kouya vane chirwere vauya kuzotora mapiritsi torai makadhi enyu apo muende kwamunositorera”.
Ndakashama nekugumbuka nezvakataurwa izvi nekuti hapana chirwere chiri nani kupinda chimwe ingave TB, malaria, chirwere cheshuga kana HIV yacho ukasatevedzera zvinodiwa unonanga kwamupfiga nebwe.
Wenyu:cathymwauyakufa@gmail.com


text:
Hungwe
Hungwe (African Fish Eagle) ishiri huru inowanikwa muAfrica kuchamhembe kweSahara. Shiri iyi inogara munzvimbo dzine mvura yakawanda pane nzizi huru, madhamu kana nyanza; apa dzinenge dzichitevera pane chokudya chakawanda. Hungwe ndiwo shiri iri pamureza weZimbabwe, zvakare ndiyo iri pamureza weZambia.
Chimiro cheHungwe[chinja | edit source]
Hungwe ishiri huru; nzvari inokura kuita huremu 3.2-3.6kg, mukono uchiita 2-2.5kg pahuremu. Mukono unotambanuka mapapiro achipimwa 2m, iyo nzvari ichiita mapapiro anotambanuka 2.4m. Muviri wayo unokura kusvika 63-75cm dzokureba.
Muviri wehungwe yakura une ruvara rwe brown, namapapiro eshure matema ane simba samare. Musoro nemuswe wayo muchenachena, icho chiso chiri che yellow chsina makushe. Kudya kwehungwe ndizo hove dzainonyukura mumvura asi inodyawo dzimwe shiri dzinotambra pamvura. Anoinzwa kuchema kwayo hungwe anotorangaridzwa kumusha kuAfrica.
Kwainogara[chinja | edit source]
Hungwe inowanikwa kune mitumbi yemvura zhinji kune nyanza, madziva, nenzizi; zvakare inowanikwawo pedyo negungwa panosvika nzizi dzichidira mugungwa. Shiri iyi mumusha mayo muAfrica mainowanikwa kuchamhembe kwegwenga reSahara. Nzvimbo dzinoonekwa hungwe kunyanya dzinosanganisira: rwizi Orange kuSouth Africa neNamibia; Okavango kuBotswana; neNyanza yeMalawi. Shiri iyi inonzi inotambirawo kuNyanza Victoria nedzimwe nzvimbo dzine nyanza kuCentral Africa.
Kuberekana[chinja | edit source]
Mikono inotanda nzvari munguva yechirimo apo mvura inenge yakaderera. Zvinofungirwa kuti hungwe inotanda hadzi imwe kwehupenyu hwayo hwose. Mukono nehadzi zvinovaka matendere maviri kana kudarika dzichizopota dzichidzokera kumatendere aya. Nokuti dendere rimwe rinokwanisa kushandiswa kakawanda richivakurudzwa nguva dzose, dendere rinogumisidza rakura zvotambarara kuita 2m uye 1.2m pahudzamu . Matendere mazhinji anovakwa mumiti mikuru achivakwa netsotso dzemiti.
Nzvari inokandira zai rimwe kusvika kumatatu; mazai aya machena ane mavara matsvuku. Nzvari ndiyo inorinda mazai asi mukono unorindawo kana nzvari yaenda kunovhima. Mazai anorindirwa mazuva 42-45 asati achechenya. Mazai anokwanisa kuchechenya pamazuva akataramukana, kana zvakadai nhiyo huru ine musambo wekuuraya dzimwe ndiki. Nhiyo dzehungwe dzinogara mudendere kwemazuva 70-75, kwapera mavhiki manomwe (8) nhioy idzi dzinenge dzozvitsvakira chikafu dzochitanga kubuda mudendere.
Tsika[chinja | edit source]
Hungwe ndiyo shiri iri pa"Court of Arms" dzenyika dzinoti, Namibia, Zamabia neSouth Sudan. Ndiwo zvakare iri pamureza weZimbabwe nepamureza weZambia.


text:
Dandira (zvakarongeka)
Dandira rinorevawo mutowo wokuita basa nenzira yakarongeka inopota ichidzokororwa nguva dzose - kuChirungu toti regular organised procedure, system or community.
- Nekumwe kutaura tingati izwi iri rinoreva kubatanidzwa pamwe, munzvimbo imwe, kwezvinhu zvine ukama huri kutarirwa.
- Dandira rinoonekwa pakuva nezvinhu zvinobatirana, nekurarama, nekudyidzana pamwe munzvimbo kana nhambo yakatarwa.
Kuti titsanangure dandira tinogona kusanganisira:
1. nhengo dziri mudandira;
2. mashoko anodudza mashandirwo emabasa nendima dzinoshandwa nenhengo dzirimo;
3. mitemo inotonga nhengo dzirimo uye;
4. zvinyorwa zvinotaura ukama huripo pakati penhengo (elements, stakeholders) idzi;
5. nekutara miganhu yerumana rwedandira, uye miganhu yezvinotenderwa kana kusatenderwa kuitika kana kuti kuva nhengo.
Dandira rine ukama hunosimbiswa neenzane pakati pezvinopimwa (equations & relationships), maitirwo ezvirongwa (procedures & protocols), zvinyanye (extrema), zvichingodaro.
Dandira - co-existing or working combined together kana kuti regular organised procedure, system or community pakupirikira kuEnglish.


text:
Garwe
Garwe (crocodile in English) imhuka inogara mumvura inowanikwa munzvimbo inodziya ye "tropics" mumatunhu ari kuAfrica, Asia neAustralia. Makarwe anogara mumvura isina munyu munzizi, nyanza, madziva nematoro.
Makarwe anodya nyama inosanganisira hove; mhuka dzemumvura nemhuka dzepadunhu. Mune dzimwe nyika makarwe anopfuyiwa pamapurazi, matehwe acho achizoshandiswa kugadzira shangu nemabheki emadzimai. Nyama yemuskwe wegarwe inokosheswa semutakunanzva kunzvimbo dzinoshanyirwa dzakaita se Victoria Falls. Nyama iyi inotaridzika senyama yehuku.
Mazita emhuri[chinja | edit source]
Kune mazita emhuri ane chekuita negarwe. Mamwe ndiwo anoti: Garwe, Ngwena, Gambinga, Gushungo.


text:
Rumbariro
Muzvidzidzo zvinotevera: Taranyika; Jekanyika, nePimanzvimbo, rumbariro, (Latitude) mitsetse inobatanidza nzvimbo dzine nhambwe yegonyo yakaenzana kana gonyo richipimwa kubva paMuenzanisi zvichienda kuMaodzanyemba kana kuChamhembe kweMuenzanisi.
Rumbariro runoverengwa zvichibva paMuenzanisi uyo unopiwa nhamba 0o. Nhamba yerumbariro inokwira zvichienda kuNorth pole - nhamba dzichipiwa vara (+), kudzamara dzasvika pa +90o. Nhamba yerumbariro inodzika zvichenda kuSouth pole, nhamba dzichipiwa vara (-), kudzamara dzasvika pa -90o. Izvi zvinoreva kuti latitude 20o iri kuMaodzanyemba kweMuenzanisi; rumbariro -30o kana kuti 30oS iri kuChamhembe kweMuenzanisi. Mepu inotaridza mitsetse yelatitude ichibva kamadokero kuenda kumabvazuva.
Zvizere zvinotsanangura kukosha kwerumbariro zvinowanikwa pachinyorwa Mwaka yepaNyika. Nokumwe kutaura tingaturikira tichiti runera kana kuti muyeramwaka. Gonga rekuChamhembe riri parumbariro 90oS.


text:
Avhareji
Avhareji (average in English) zvinoreva nhamba iri pakati pedzimwe inowanikwa nekuhwerengedza nhamba dziripo, mhinduro yacho yogovaniswa nehuwandu hwenhamba dziripo. Somuenzaniso vana vanopedza zvidzidzo zvePrimary School vari paavhareji yemakore 13 ekuberekwa.
Kana tiine nhamba gumi sezvizvi: 13; 16; 22; 34; 37; 35; 11; 14; 19; 23 tinotanga tahwerengedza towana 224. Danho rinotevera tinogovanisa negumi tichizowana avhareji iri 22,4 inova pakati nepakati penhamba idzi.
Kupiwa kwezita[chinja | edit source]
- Pakutaura kwemazuva ano tinotaurawo kuti avhareji sokunge izwi reChiShona, saka pano pangonyorwawo nemanyorero edu echivanhu zvichibva pamataurire edu.
- Mazuvano mari yebhazi kubva Harare kusvika kwaHauna iri kuavhareja $10 kuenda chete.


text:
Amai (vakakubereka)
Amai (mother in English) zvinoreva mukadzi akakutakura munhumbu, akazokuzvara.
Mukutaura kweChiShona shoko rokuti Amai rinozoshandiswazve kutaura vakoma nevanin'ina vaAmai vakakuzvara. Vose ndivana Amai. Rimwe izwi rinoreva amai nderekuti nyina - ndiro riripo patsumo inoti: mbudzi kudya mufenje hufana nyina.
Senzira yokuremekedza imwe nguva ChiShona chinodaidza madzimai ari pazera rokunge vakaroorwa kuti amai kana kuti ambhuya.
Tsumo[chinja | edit source]
- Mai musuva usingasehwi mumuto.
- Nhamo inhamo amai havaroodzwi.
- Kusina amai hakuendwe.
- Chitanduro ndaamai, mugoti unopihwa anyerere: (kuchiturikirwa competent judge is mother, the stirring stick is given to the quiet one)
- Amai vanodzvemeredza vana nababa: a mother sees to it that her children become inseparably united to their father.


text:
Mudzi wenhamba
Muchidzidzo masvomhu, mudzi wechi n we nhamba iri kumurirwa na x (nth root of a number), inhamba inomirirwa na r, yokuti kana yaradanurwa padanho n, zvinoenzana na x. Hukama uhwu hunonyorwa sezvizvi,
apa n anenge ari munongedzo remudzi wacho. Mudzi wepiri unenge une munongedzo wa 2, mudzi wechitatu unenge une munongedzo wa 3, mudzi wemakumi maviri unenge une munongedzo wa 20, zvichingodaro.
Somuenzaniso:
- 2 mudzi wepiri wa 4, nokuti 22 = 4.
- −2 mudzi wepiri wa 4, nokuti (−2)2 = 4.
- 9 mudzi wepiri wa 81, nokuti 92 = 81.
- −9 mudzi wepiri wa 81, nokuti (−9)2 = 81.
Mudzi wenhamba unowanza kunyorwa kuchishandiswa chiratidzo kana , kana kana kureva mudzi wepiri.
Apa anoshandiswa kumiria mudzi wetatu, anomirira mudzi wechina, zvichingodaro. Pakupangidza , n anonzi munongedzo - index kuEnglish. Apa n anotiudza kana kunongedza kuti parikutsvagwa mudzi wenhamba wechingani.


text:
Dimbu
Muchidzidzo Masvomhu, shoko rokuti dimbu (fraction in English) rinoreva chikamu kubva pane chinhu chizere chose. Dimbu kana richinyorwa rinotaura kuti pane zvikamu zvingani zvakaenzana, sokuti zvitatu-kubva-pazvina (3/4), chimwe-kubva-pazviviri (1/2), zvina-kubva-pazvisere (4/7). Pakunyora muchidimbu tichati 4/7 inonyorwa ichingonzi zvikamu zvina-pazvisere.
Dimbu njee rakafanana nekuti 1/2, 8/5, 4/7 rakaumbwa rine nhamba izere pamusoro nenhamba izere pasi. Nhamba yepamusoro inonzi mberengi, iyi nhamba ndiyo inotaura kuti pane zvikamu zvingani zvakaenzana. Nhamba yepasi inonzi dumazita, iyi nhamba inotaura kuti chinhu chizere (mhumburu) chakaumbwa nezvikamu zvakaenzana zvingani - zvimwe zvezvikamu ndizvo zvaverengwa pamberengi.
Kupiwa kwemazita[chinja | edit source]
- Shoko reEnglish rokuti denominator rinoreva that which gives a name - saka kuChishona kwapiwa zita rokuti dumazita kana kuti mutumidzazita. Paya panonzi four-tenths kuEnglish kureva kuti zita rezvikamu zviri pachiro mhumburu rinonzi tenths. Apa panenge pari kutaurwa kuti chizere chose chakadimburwa kuita zvikamu gumi zvakaenzana - nokumwe kutaura toti chizere chose chakaumbwa nezvikamu gumi zvakaenzana.
- Saka nhamba yepasi pedimbu ndiyo inosenga kana kutakura zita rinotiudza kuti chiro mhumburu yakadimburwa kuita zvikamu zvingani zvakaenzana.
- Shoko reEnglish rokuti numerator rinoreva that which is counted or the counter - saka kuChishona kwapiwa zita rokuti mberengi. Paya panonzi four-sevenths" kuEnglish kureva kuti patorwa zvikamu zvina kubva pazvinomwe zvakaenzana zvinova ndizvo zviri kutaurwa nezvazvo.
- Saka nhamba yepamusoro pedimbu ndiyo inoverenga kuti tiri kutaura pamusoro pezvikamu zvingani kubva pane zvose zviri mune chizere chose.
- Shoko rokuti dimbu njee rinofanana nerekuti common fraction kuEnglish. Shoko rokuti njee rinoreva common kuEnglish.
Mhando dzedimbu[chinja | edit source]
Dimbu njee nemhando dzaro
Dimbu njee idumbu rakanyorwa sezvinoti a/b. Apa a na b dzinenge dziri nhamba izere; a anonzi mberengi, b anonzi dumazita. Mberengi inotaura kuti pane zvikamu zvakaenzanz zvingani. Dumazita rinotiudza kuti pane zvikamu zvingani zvakaenzana zvinoumba chizere chose uye hachifanirwe kuva zero. Pamuenzaniso 7/3 uye 5/9, mutsetse uri pakati penhamba mbiri unonzi mutsetse wedimbu - fractional line.
Dimbu njee ine mapoka maviri anoti dimbu chikuru-pasi uye dimbu chikuru-musoro.
- Mberengi nedumazita zvichinge zvakakura kudarika zero, dimbu rinonzi dimbu chikuru-pasi kana chiverengi chiri chidiki pane dumazita. Nokumwe kutaura dimbu chikuru-pasi rinofanirwa kuva nehuhombe huri pasi pana 1 (imwe), kureva kuti dimbu iri rine huhombe huri pakati pa 1 na -1.
- Dimbu rakafanira ndiro rinonzi proper fraction kuEnglish.
- Dimbu rinonzi dimbu risakafanira kana mberengi iriyo yakakura pane dumazita.
- Dimbu risakafanira ndiro rinonzi improper fraction kuEnglish.
Dimbu rakavhengana
Dimbu rakavhengana inowanikwa panowedzaniswa nhamba izere nedimbu rakafanira; apa nhamba izere inenge isiri zero. Somuenzaniso kana kuchitaurwa makeke maviri pamwe nehafu yekeke inonyorwa ichinzi .
- Dimbu rakavhengana ndiro rinonzi mixed fraction kuEnglish
Dimbu risakafanira imwe nzira yokunyora nhamba mhumburu ichiwedzaniswa nedimbu. Dimbu rakavhengana rinokwanisa kushandurwa kuva dimbu risakafanira nenzira inotevera.
- Nyora dimbu rakavhengana iri sesvomhu .
- Shandura nhamba izere ive dimbu chikuru-musoro rine dumazita chakafanana nechikamu chine dimbu njee, .
- Wedzanisa madimbu maviri iwaya. Svomho inowanikwa ipapa inenge iri dimbu chikuru-musoro. Pamuenzaniso wapiwa, .
Zvinogonanwo kuti dimbu risakafanira rishandurwe kuva dimbu rakavhengana nenzira inotevera:
- Chikangani (pasina musarirwa) ndicho chinova chikamu chine nhamba izere padimbu rakavhengana. Musarirwa ndiye anova mberengi pachikamu chine dimbu njee. Pamuenzaniso , 2 ndiye nhamba izere, 3 ndiye chiverengi pachikamu chine dimbu.
- Dumazita idzva rakaenzana nedumazita redimbu risakafanira. Pamuenzaniso dumazita ndi 4. Saka .
Dimbu rakavhenga rinogona kuva nhamba pfocho (negative number in English), sezvizvi , zvichibva zvaenzana sezvizvi .
Zvokucherechedza
- Chirikunzi musarirwa pano ndicho chinonzi remainder kuEnglish.
- Chiri kunzi Chikangani pano ndicho chinonzi quotient kuEnglish. Shoko rokuti quotient rinoreva how many times.
Dimbu paMuravanegumi[chinja | edit source]
Shoko rokuti dimbu reMuravanegumi (decimal fraction) rinoreva dimbu rine dumazita rakanyorwa ari gumi ari kuradanurwa nedanho rakakodzera. Dimbu reMuravanegumi rinopangidzwa kuchinyorwa koma kuruboshwe kwemberengi; kana zvadai dumazita rinenge risisanyorwe. Ana zero vanotsvetwa pakati pekoma nemberengi kana zvakakodzera kuti nhamba dzemberengi dzigonyorwa panzvimbo inodoma hukuru hwevara racho sezvakakodzera.
Ngatitarisei somuenzaniso zvidimbu zvinotevera: 8/10, 83/100, 83/1000, and 8/10000; kana zvoshandurwa kupinda paMuravanegumi zvinonyorwa sezvizvi: 0.8, 0.83, 0.083, and 0.0008.


text:
VANAMATI vepasowe raMadzibaba Ishmael Chokurongerwa, uyo ari kutsvagwa nemapurisa nezita rekuti Madzibaba Ishmael Mufani, kuBudiriro 2, muHarare vanonzi vairarama upenyu hwakangofanana nehwemujeri sezvo vaipihwa mhiko dzinorema zvikuru pakudzitevedza.
Vamwe vainamata pasowe iri vanosanganisira Madzibaba Peter (43) naMadzibaba James (49), vakataura pamusoro pemhiko idzi. Heinoi mimwe yemitemo yacho:
1. Vakadzi nevarume kana vari pamasowe havafanire kupfeka zvipfeko zvemukati
2. Mwanasikana anoongororwa humhandara nababa vake vachipinza minwe kunhengo yake kamwe chete pasvondo.
3. Svondo rekutanga nerekupedzisira remwedzi woga-woga, murume haatenderwe kuenda pabonde nemudzimai wake.
4. Murume akaroora mukadzi asiri mhandara, anofanira kutora muramu anenge ari mhandara kumuita mukadzi.
5. Madzimai haabvisirwe pfuma pakuroorwa.
6. Murume anotongwa nemukadzi haazopinda denga, reCanaan.
7. Mukadzi anoroorwa asiri mhandara simba pamusha haana uye haapinde Canaan.
8. Mudzimai wese anoroorwa ava nevana vanodarika vatatu haazi mudzimai chaiye, Canaan haapinde.
9. Murume chaiye haaite mudzimai mumwe chete.
10. Musikana anofanira kuroorwa asati adarika makore 18 ekuzvarwa, akaroorwa adarika haapinde Canaan.
11. Mwanasikana anotsvagirwa murume kana achida kupinda denga reCanaan.
12. Hakuna mwana ano-pinda chikoro.
13. Musoja, mupurisa kana mukoti anenge ave nhengo yechechi anofanira kubuda basa, opisa yunifomu pamwe nezvitupa zvedzidzo nezvebasa.
14. Vashandi vevhu (CIO) havatenderwe kuve nhengo dzechechi.
15. Kana wana nhengo unopisa chituma.
16. Munamati chaiye anofanira kutsvaga kana kukwereta mari inoshandiswa muchechi, yaasingadzoserwe.
17. Zvitunha zvevana zvinovigwa nevakuru vechechi vabereki nehama vasipo.
18. Hapana anobvumirwa kuterera redhedhiyo kana kuona TV uye mafoni akan’ora.
19. Hapana anofanira kugara muimba yakaiswa samende asi inodzururwa nevhu
20. Hapana anobvumirwa kurara pamubhedha asi pabonde kana rukuti rukukwe.
21. Hapana mutendi anoenda kuchipatara kana arwara.
22. Vanhukadzi vakazvitakura vanosunungutswa kumasowe.
23. Hapana anoenda kubasa asi kugara pasowe uchinamata
Vakataurwa navo vanoti pasowe iri paiva nemamonya anoranga vanenge vatyora mhiko idzi.
Madzibaba Peter vanoti munhu wose ainge abuda pasowe iri aiteverwa achinzi adzoke kana kuti vaimunyengetedza kuti aparadzire shoko remhiko idzi kwese kwavanenge vave kunamata.
Madzibaba James vanoti kune nzvimbo yavakanga vatsvagirwa sevanamati vesowe iri uko vainoita mabasa akasiyana akaita sekutengesa mazai nezvimwe asi mari yacho ichitorwa naMadzibaba Ishmael.
Mumwe aive nhengo yechechi iyi, uyo aidzidzisa paUniversity of Zimbabwe, anonzi akasara ave rombe mushure mekunge aburitsiswa basa ndokuzonzi anokwereta US$22 000 kubhanga yekutangisa mabasa emawoko echechi.
Pamari iyi zvinonzi hapana chakabuda sezvo yakarovera pasowe apa pamwe chete nemotokari dzake mbiri.


text:
Husvinu
Husvinu (quality in English) zvinotaura kuti chinhu chinosvika pakururama kunodiwa here. Husvinu hunopimwa maererano nezvakabvumiranwa pakati pemutengi nemutengesi.
Ngatitii mutengi ati anoda chingwa chine huremu hunodarika 750gram. Pazvingwa zana kana makumi manomwe echingwa chikaita huremu honosvika 750gram kureva kuti 80% yechingwa chasvika pahusvinu huri kudiwa. Chingwa ichi chasvika patingati panogamuchirika takatarisana nehusvinu kana kururama kwacho.
Apa papihwa muenzaniso mumwe wechinhu chingapimwa kana kuchitariswa husvinu. Vamwe vangada kupima husvinu hwesimbi yabva mukunatswa vachishandisa hunatswi kana kuti kuchena kwakaita simbi iyi. Sokuti copper yakanatswa kusvika pa 99.9% ine hunatswi hwemhando yepamusoro kudarika ine 97% copper.
Kupiwa kweZita[chinja | edit source]
Pakutaura mazuva ose kunotaurwa kuchinzi:
- Mati munhu anombotaura zvisvinu here? Izvi zvichireva kuti anotaura zvine musoro zvinogamuchirika pane vamwe here.
- Akatenga motokari svinu. Kureva kuti akatenga motokari yemhando yepamusoro, inoyemurwa kana kugamuchirka.
- Tipei mari svinu mukwasha. Kureva kuti mari inoenderana nezviri kudiwa kana kutsvagiwa, imari inogamuchirika zvakare kana ichienzaniswa nezviri kutengwa zvacho.
Saka pano panzi husvinu hunoenderana neshoko reEnglish rekuti "Quality".


text:
Munwe
Minwe ndidzo nhengo dziri kunoperera mawoko dzatinoshandisa kubata nadzo zvinhu. Munhu ane minwe gumi.
Shoko rokuti chitupa (1. Finger mark; 2 Thumbprint) rinotaura mudhindo weminwe unotorwa kana munhu achitsikisa chitupa. Vamwe vatauri vanodana mudhindo uyu kuti ruchiva kana ruchivo.
Mazita eminwe[chinja | edit source]
Chara (thumb) ndiwo munwe mupfupi mukobvu unopfumbana nemimwe minwe yose. Kana munhu akabata mupinyi webadza, chara chinopoterera nedivi racho chega. Chara chinshandiswa kutswanya sekutaura kwetsumo inoti: Chara chimwe hachitswanyi inda.
Munongedzi kana kuti Mutendeki (index or pointing finger) ndicho chigunwe chinotevedzana nechara chinova ndicho chinoshandiswa kunongedza.
Kasiyanwa (pinky finger) ndiwo munwe mudukusa uri kune rimwe divi rakapesana nechara. Kukwenya munho nekasiyanwa kunotaurwa apo munhu anenge achiita tarisiro rokuti ave nerombo rakanaka pane chaakamirira kuti chiitike.


text:
Mvura
Mvura (water) mutuvi usina rairo neruvara. Mvura inogadzirwa panosangana magasi anonzi oxygen ne hydrogen. Mvura dzvene (pure water) inova iyo chinhu chinodikanwa kuti chivepo kuti pave neupenyu somuziviro watinouita. Mvura iri tii paRinopasi. Kunonzi zvikamu zvinodarika mazana masere kubva muzana (70%) cheuso hwePasirose chakavharwa nemvura yegungwa. Mvura inowanikwa munzvimbo nemhando dzakasiyana-siyana: kunyanya mumakungwa.
Kunonzi munhu anokwanisa kurarama mazuva anodarika masere (7) asina kudya asi zvinorema kuti ararame nguva yakadai asina mvura.


text:
Mbiti
Mbiti (Otter in English) imhuka yemusango iri pamupanda wemhuka dzinoyamwisa. Mbiti inoita nguva huru iri mumvura zvakare. Mbiti iri mumhuri imwe chete nechidembo.
Mbiti inotakura pamuviri kwemazuva 86. Mbiti nzvari dzinoyaruka zvokukwanisa kuita vana dzave nemakore maviri (2) okuzvarwa, hono dzacho dzinokwanisa kuita vana dzave nemakore matatu ekuzvarwa. Kwapera mwedzi mumwe (1), mbiti yazvarwa inokwanisa kubuda mubako.
Nguva zhinji munhu anotukwa kunzi "uri mbiti" kana achinge aita zvisiri izvo, kana kuti zvinosembura.